Bantuan penoreh tangani musim panas dibincang di Dewan Rakyat hari ini

KUALA LUMPUR, 15 Jun - Bantuan segera bagi membantu penoreh serta pekebun kecil getah dalam menangani musim panas antara isu yang akan dibincangkan di hari terakhir sidang Dewan Rakyat, hari ini.Menurut Aturan Urusan Mesyuarat di laman rasmi Parlimen, soalan itu akan dikemukakan Datuk Azman Nasrudin (PN-Padang Serai) kepada Kementerian Perladangan dan Komoditi pada sesi Waktu Pertanyaan-Pertanyaan Menteri (MQT).Turut menjadi tumpuan ialah pertanyaan Isnaraissah Munirah Majilis (Warisan-Kota Belud) yang ingin tahu sama ada kerajaan mempunyai langkah drastik untuk meningkatkan pengeluaran beras tempatan, susulan tindakan Vietnam yang mengambil langkah mengurangkan eksport beras mereka.Isu El Nino dan impaknya terhadap bekalan makanan negara juga akan menjadi topik perbincangan hari ini, daripada soalan Nurul Amin Hamid (PN-Padang Terap) ketika sesi soal jawab yang mahu tahu langkah yang sedang direncana kerajaan bagi menangani isu itu.

Sementara itu, Cha Kee Chin (PH-Rasah) pula mahu tahu langkah kementerian dalam meningkatkan keyakinan rakyat Malaysia terhadap pengambilan dos penggalak kedua bagi mengelakkan pembaziran vaksin COVID-19.Selain itu, Kertas Putih Kesihatan dijangka dibentang hari ini selepas ia tidak sempat dibentang ketika sidang Dewan Rakyat semalam.Kertas Putih Kesihatan itu yang merangkumi dasar komprehensif dalam mereformasikan sistem kesihatan untuk dilaksana secara berperingkat selama 15 tahun dijadual dikemukakan Menteri Kesihatan Dr Zaliha Mustafa selepas beliau membentangkan Rang Undang-Undang Makanan (Pindaan) 2023 untuk bacaan kali pertama hari ini.Persidangan Dewan Rakyat bagi Mesyuarat Kedua, Penggal Kedua Parlimen Ke-15 (2023) berakhir hari ini setelah bersidang selama 11 hari bermula 22 Mei lepas.-BERNAMA


Najib, anak fail rayuan elak bayar tunggakan cukai

PUTRAJAYA, 15 Jun - Mahkamah Persekutuan diberitahu semalam bahawa tindakan Datuk Seri Najib Tun Razak dan anaknya Datuk Mohd Nazifuddin merayu terhadap penghakiman terus diperoleh Lembaga Hasil Dalam Negeri (LHDN) untuk mendapatkan lebih daripada RM1.7 bilion tunggakan cukai, adalah bagi mengelak daripada membayar cukai itu.Ketua Peguam Cara Hasil Dr Hazlina Hussain, yang mewakili LHDN berkata lazimnya, skim percukaian setiap pentadbiran cukai di dalam dunia meminta pembayar cukai membayar cukai yang perlu dijelaskan tanpa mengambil kira sebarang rayuan.“Jika rayuan ini dibenarkan mahkamah, kepentingan umum akan menjadi prejudis secara keseluruhan dan rayuan ini difailkan oleh pemohon untuk mengelakkan cukai yang perlu dijelaskan dan dibayar terlebih dahulu,” katanya pada pendengaran rayuan Najib dan Mohd Nazifuddin terhadap penghakiman terus kepada mereka di hadapan panel lima hakim dipengerusikan Presiden Mahkamah Rayuan Tan Sri Abang Iskandar Abang Hashim.Lain-lain hakim yang menganggotai panel itu ialah Hakim Besar Malaya Datuk Mohamad Zabidin Mohd Diah dan Hakim Mahkamah Persekutuan Tan Sri Nallini Pathmanathan, Datuk Mary Lim Thiam Suan dan Datuk Abu Bakar Jais.Beliau berkata skim percukaian yang memerlukan pembayar cukai menjelaskan cukai dahulu tidak melakukan prejudis atau mendiskriminasi terhadap pembayar cukai kerana pembayar cukai yang terkilan terhadap penilaian Ketua Pengarah LHDN boleh merayu kepada Pesuruhjaya Khas Cukai Pendapatan (SCIT) yang ditubuhkan di bawah Akta Parlimen, Akta Cukai Pendapatan 1967.“Pembayar cukai perlu menjelaskan jumlah yang ditetapkan dahulu tanpa mengambil kira sebarang rayuan. Rasional di sebalik prinsip ini ialah untuk melayani pembayar cukai dengan saksama, sama ada antara pembayar cukai yang patuh serta yang ingkar dan paling penting sekali ialah melindungi perbendaharaan kerajaan,” katanya. Peguam Tan Sri Muhammad Shafee Abdullah yang mewakili Najib dan Mohd Nazifuddin berhujah bahawa adalah jelas pihak responden mahu membankrapkan pemohon malah sebelum SCIT boleh mendengar merit pembelaan kepada penilaian cukai tambahan yang dikenakan kepada anak guamnya. “Jika responden berjaya dalam membankrapkan pemohon malah sebelum SCIT memulakan atau menyelesaikan prosiding bermakna keseluruhan hujahan responden mengenai SCIT selaku ‘forum yang sewajarnya’ adalah akademik,” kata beliau sambil menambah kes ini tidak sesuai untuk penghakiman terus kerana wujud faktor mengapa ia harus diteruskan menerusi perbicaraan.

Beliau berkata mahkamah ini berselindung dengan bidang kuasa untuk mendengar dan menentukan cabaran perlembagaan yang timbul daripada Seksyen 106(3) Akta Cukai Pendapatan yang menyatakan berhubung tindakan sivil LHDN untuk mendapatkan semula cukai, mahkamah tidak perlu melayan sebarang rayuan terhadap cukai yang ingin dituntut sebagai berlebihan, tidak dinilai dengan betul, di bawah rayuan atau dinaikkan secara tidak tepat.Pada ketika itu, Nallini mencelah dan berkata peruntukan itu adalah penting kepada keupayaan Malaysia untuk mengutip cukai sebagai sebahagian daripada usaha kerajaan mengagihkan semula kekayaan dalam kalangan rakyat.Hakim itu berkata negara ini masih perlu mengutip cukai dan keupayaan kerajaan mengutip cukai mungkin terjejas jika setiap pembayar cukai dibenar mengemukakan pernyataan pembelaan ketika disaman kerana cukai.“Jika setiap pembayar cukai boleh datang ke mahkamah dan diberi perbicaraan penuh (terhadap saman cukai LHDN tanpa penghakiman terus dibenarkan) terhadap amaun yang ditaksirkan, negara ini tidak akan bergerak. B40 akan terhapus kerana tiada lagi wang ( dalam perbendaharaan kerajaan), kata Nallini.Selepas selesai hujahan, mahkamah menangguhkan penghakiman rayuan itu.Bekas Perdana Menteri dan anak lelakinya merayu terhadap keputusan Mahkamah Tinggi yang membenarkan permohonan LHDN untuk mendapatkan penghakiman terus kepada tunggakan cukai pendapatan. Satu penghakiman terus diperoleh apabila mahkamah memutuskan sesuatu kes menerusi hujahan bertulis tanpa perbicaraan penuh dan memanggil saksi.Dua Mahkamah Tinggi berasingan masing-masing membenarkan permohonan LHDN untuk memperoleh penghakiman terus bagi mendapatkan tunggakan cukai berjumlah RM1.69 bilion daripada Najib dan RM37.6 juta daripada Mohd Nazifuddin dari 2011 hingga 2017.Kedua-dua Najib dan Mohd Nazifuddin gagal dalam rayuan mereka di Mahkamah Rayuan pada Sept 2021 untuk mengetepikan penghakiman terus itu. Pada 10 Mei tahun lepas Mahkamah Persekutuan membenarkan mereka untuk merayu di mahkamah tertinggi negara.- BERNAMA


ADUN Belantek meninggal dunia

ALOR SETAR, 15 Jun - Ahli Dewan Undangan Negeri (ADUN) Belantek Datuk Mohd Isa Shafie meninggal dunia di Hospital Sultan Abdul Halim (HSAH), Sungai Petani, malam tadi.Berita kematian Mohd Isa dikongsikan Menteri Besar Kedah Datuk Seri Muhammad Sanusi Md Nor di laman Facebooknya malam tadi."Saya menerima berita bahawa YB (Yang Berhormat) Dato (Allahyarham Mohd Isa) telah meninggal dunia lebih kurang pukul 11.23 malam di Hospital Sultan Abdul Halim, Sungai Petani. Salam takziah buat seluruh ahli keluarga (Allahyarham),” katanya menerusi hantaran yang dimuat naik di Facebooknya malam ini.

(Ahli Dewan Undangan Negeri (ADUN) Belantek Datuk Mohd Isa Shafie)

Sebelum ini media melaporkan Mohd Isa, 69, yang juga Ahli Jawatankuasa Pas Kedah menerima rawatan di Unit Rawatan Rapi (ICU) di HSAH kerana mengalami jangkitan kuman pada jantung, paru-paru dan buah pinggang pada bulan lepas.Pada Pilihan Raya Umum (PRU) ke-14 Mohd Isa dari PAS menang kerusi DUN Belantek dengan majoriti 2,574 undi selepas mendapat 9,600 undi menewaskan calon Barisan Nasional Datuk Mohd Tajudin Abdullah (7,026 undi) dan calon PKR Abdul Rashid Abdullah (2,376 undi).Kedah yang tidak mengadakan pilihan raya negeri (PRN) serentak dengan PRU ke-15 pada November lepas akan mengadakan PRN dalam masa terdekat bersama lima negeri lain. - BERNAMA


RM600,000 disalur kepada lima sekolah, baiki kemudahan asas

PUCHONG, 14 Jun- Kementerian Pendidikan (KPM) memperuntukkan sebanyak RM600,000 bagi menaik taraf kemudahan asas lima sekolah yang terletak di Dewan Undangan Negeri (DUN) Kinrara.Timbalan Menterinya Lim Hui Ying berkata, kerja baik pulih itu merangkumi pembaikan padang sekolah, tandas, bumbung dan siling, pagar, kantin serta laluan pejalan kaki.Sebanyak RM200,000 diagih kepada Sekolah Menengah Kebangsaan Seksyen 4 Bandar Kinrara.Manakala, Sekolah Menengah Kebangsaan Bandar Puchong Jaya (A), Sekolah Kebangsaan Puchong, Sekolah Jenis Kebangsaan Tamil Ladang Kinrara dan Sekolah Jenis Kebangsaan Cina Kheng Chee masing-masing menerima RM100,000.

(Timbalan Menteri Pendidikan Lim Hui Ying)

"Kebanyakan sekolah memerlukan peruntukan penyelenggaraan kerana banyak sekolah memang sudah banyak tahun beroperasi. Jadi saya amat berharap dengan jumlah peruntukan yang telah beri dapat digunakan oleh setiap sekolah dengan baik", katanya dalam sidang media selepas melawat Sekolah Menengah Kebangsaan Seksyen 4. Bandar Kinrara.Lawatan tersebut turut dihadiri Exco kerajaan tempatan yang juga wakil rakyat Kinrara, Ng Sze Han."Saya ingin mengucapkan ribuan terima kasih kepada Timbalan Menteri Pendidikan YB Lim Hui Ying kerana beliau bukan sahaja membawa peruntukan sebanyak RM 600,000 untuk sekolah-sekolah di DUN Kinrara tetapi juga membawa dua berita baik, iaitu sekolah baru SK Seksyen 5 Bandar Kinrara bakal dibina di Seksyen 5 Bandar Kinrara dan satu lagi berita baik adalah SK Puncak Jalil juga dalam rancangan dan akan dimasukkan dalam Rancangan Malaysia ke-13", kata Ng Sze Han.Dalam belanjawan tahun ini, kerajaan persekutuan memperuntuk RM900 juta untuk menyelenggara kemudahan asas sekolah.


RUU Pasaran Modal dan Perkhidmatan, ditarik balik

KUALA LUMPUR, 14 Jun- Rang Undang-Undang (RUU) Pasaran Modal dan Perkhidmatan (Pindaan) 2023 yang dijadual untuk bacaan kali kedua pada persidangan Dewan Rakyat hari ini, ditarik balik.Usul menarik balik RUU itu dikemukakan Timbalan Menteri Kewangan Dua, Steven Sim di hadapan Yang Dipertua Dewan Rakyat, Tan Sri Johari Abdul.RUU tersebut dibentang bagi bacaan kali pertama di Dewan Rakyat, Isnin lalu.RUU tersebut bertujuan meminda Akta Pasaran Modal dan Perkhidmatan 2007 (Akta 671) termasuk cadangan untuk membolehkan penubuhan subsidiari pengawalseliaan bagi menjalankan kewajipan di bawah Akta 671 tersebut.Pindaan Seksyen 21 itu juga membolehkan subsidiari pengawalseliaan kuasa mengambil tindakan tanpa menghalang subsidiari lain selain juga bertujuan untuk memberi Suruhanjaya Sekuriti (SC) kuasa untuk mengubah, menambah kepada atau membatalkan apa-apa perkiraan yang dibuat.Selain itu, ia juga bertujuan memasukkan Seksyen baharu 21A yang memberi kuasa kepada SC untuk mengarahkan suatu syarikat pemegangan di Bursa Malaysia dalam menubuhkan subsidiari pengawalseliaan, jika diperlukan.


Niaga hadapan MSM ditutup tinggi

KUALA LUMPUR, 14 Jun- Kontrak niaga hadapan minyak sawit mentah (MSM) di Bursa Malaysia Derivatives ditutup tinggi untuk hari kedua berturut-turut berikutan kenaikan harga dalam pasaran minyak soya di Lembaga Perdagangan Chicago (CBOT).Peniaga minyak sawit David Ng berkata kebimbangan berterusan terhadap pengeluaran pada masa hadapan dengan corak cuaca El Nino yang akan berlaku telah menaikkan harga niaga hadapan MSM lebih tinggi.“Peningkatan haba berkemungkinan akan mengakibatkan pengeluaran MSM yang lebih rendah disebabkan keadaan yang lebih kering yang akan menjejaskan produktiviti minyak sawit dengan ketara,” katanya kepada Bernama.

Pada penutup dagangan, kontrak Jun 2023 naik RM37 kepada RM3,478 satu tan, Julai 2023 menokok RM33 kepada RM3,480 satu tan, Ogos 2023 meningkat RM36 kepada RM3,452 satu tan, dan September 2023 naik RM27 kepada RM3,439 satu tan.Kontrak Oktober 2023 meningkat RM23 kepada RM3,449 satu tan dan November 2023 menokok RM17 kepada RM3,464 satu tan.Jumlah dagangan naik kepada 73,971 lot daripada 60,203 lot ketika ditutup pada Selasa manakala kepentingan terbuka meningkat kepada 269,216 daripada 258,370 kontrak sebelumnya.Harga MSM fizikal untuk Jun Selatan meningkat sebanyak RM50 kepada RM3,530 satu tan.- BERNAMA


AMD Malaysia-Singapura, platform tingkat perdagangan, pelaburan

(Dialog Tahunan Menteri (AMD) Malaysia-Singapura di Kuala Lumpur/Fb Tengku Zafrul)

KUALA LUMPUR, 14 Jun- Malaysia dan Singapura bersetuju mengadakan Dialog Tahunan Menteri (AMD) sebagai platform tetap bagi meningkatkan perdagangan dan pelaburan dua hala kedua-dua negara.Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz berkata, sesi dialog yang julung kali diadakan hari ini membincangkan kemajuan Rangka Kerja Kerjasama dalam Ekonomi Digital dan Ekonomi Hijau.Beliau bersama Menteri Perdagangan dan Industri, Singapura (MTI) Gan Kim Yong, turut mencapai persetujuan membabitkan beberapa perkara susulan pemeteraian kedua-dua rangka kerja itu Januari lalu.

(Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz dan Menteri Perdagangan dan Industri, Singapura (MTI) Gan Kim Yong/Fb Tengku Zafrul)

“Berdasarkan Kerangka Kerjasama dalam Ekonomi Digital, kedua-dua menteri mengumumkan satu pasukan petugas baharu untuk meneroka penggalakan perdagangan perniagaan rentas sempadan, memanfaatkan Platform Perdagangan Digital Matrade yang dilancarkan semalam serta inisiatif Perniagaan tanpa Sempadan Singapura,” katanya kepada pemberita selepas AMD pertama antara Malaysia dan Singapura di sini.Beliau berkata kerjasama digital itu akan mengurangkan kos dan mempercepat inisiatif perusahaan kecil dan sederhana meneroka pasaran eksport global.Menerusi Rangka Kerja Kerjasama dalam Ekonomi Hijau pula, kedua-dua negara antara lain akan berkolaborasi dalam Program Pembangunan Kapasiti untuk Pengeksport, bertujuan menyokong peralihan kemampanan pengeksport.Malaysia dan Singapura merupakan rakan dagang kedua terbesar masing-masing, dengan jumlah perdagangan dua hala mencecah $AS83.53 bilion tahun lalu.Singapura juga sumber utama pelaburan langsung asing (FDI) negara, menyumbang 8.3 peratus kepada jumlah FDI tahun lepas.


Pahang tampung baki kos perubatan Muhammad Athif

KUANTAN, 14 Jun- Kerajaan negeri Pahang memberi jaminan akan menanggung baki kos perubatan, Muhammad Athif Fahri Mohd Farhan berusia 16 bulan, yang menghidap penyakit genetik yang jarang berlaku, Atrofi Otot Spina (SMA), jenis 1. Muhammad Athif memerlukan suntikan ubat jenis genetik Zolgensma bernilai kira-kira RM9.7 juta untuk kembali pulih sepenuhnya. Menteri Besar Pahang Datuk Seri Wan Rosdy Wan Ismail berkata, "setakat ini lebih RM9.4 juta telah berjaya dikumpul dan memerlukan lagi RM300,000."Justeru, pihaknya telah meminta Pusat Perubatan Universiti Malaya (PPUM), untuk menempah ubat Zolgensma, bagi merawat Muhammad Athif dengan kadar segera. "Saya beri jaminan di sini, sebab itu saya suruh terus pergi, ambik tindakan, pergi berubat dengan segera. Sekiranya jumlah RM300,000 masih belum berjaya dikumpul kerajaan negeri akan tanggung, ini jaminan saya," katanya selepas membuat kunjung ziarah di rumah Athif dan keluarganya di Kuantan, Pahang.Sebelum ini, kerajaan negeri Pahang menyalurkan sumbangan RM50,000 bagi menampung kos diperlukan Athif.


"Segulai Sejalai" bertepatan konsep perpaduan Malaysia Madani

(Datuk Seri Anwar Ibrahim pada majlis Perayaan Gawai Dayak 2023 di Kuching/BERNAMA)

KUALA LUMPUR, 14 Jun- Cogan kata "Segulai Sejalai" yang bermaksud seiring sejalan bertepatan dengan konsep perpaduan yang merupakan sebahagian aspirasi Malaysia Madani.

Menteri Perpaduan Negara Datuk Aaron Ago Dagang berkongsi rasa bangga mengenai cogan kata itu yang diumumkan Perdana Menteri Datuk Seri Anwar Ibrahim berikutan hubungan akrab yang terjalin dalam kalangan masyarakat Sarawak.

(Menteri Perpaduan Negara Datuk Aaron Ago Dagang)

"Dalam bahasa Inggeris, bersama kita maju kehadapan. Kalau tidak nanti kita tidak dapat maju kehadapan. Ia mesti ada keharmonian, perpaduan. Baru kita dapat maju kehadapan dalam segalanya. Saya fikir Perdana Menteri, Datuk Seri Anwar Ibrahim melihatnya sebagai Madani", katanya kepada media selepas Perasmian Sambutan Minggu Arkib Antarabangsa 2023 di Arkib Negara, Kuala Lumpur. Perdana Menteri Datuk Seri Anwar Ibrahim hadir pada majlis sambutan Gawai Dayak peringkat kebangsaan di Kuching, Sarawak pada 7 Jun lalu. Acara tersebut disambut meriah dengan berpaksikan tema "Segulai Sejalai."Beliau tertarik dan menjadikan frasa Iban itu sebagai cogan kata perpaduan untuk seluruh negara.


Melaka cadang wujudkan Taman Perindustrian Jerman

AYER KEROH, 14 Jun-  Kerajaan Negeri Melaka bercadang untuk mewujudkan Taman Perindustrian Jerman di Bandar Teknologi Hijau, Ayer Keroh khusus untuk syarikat-syarikat dari negara berkenaan. Ketua Menteri, Datuk Seri Ab Rauf Yusoh berkata, ia susulan daripada 'Misi Galakan Perdagangan dan Pelaburan' negara berkenaan di negeri itu.Beliau berkata, dengan keluasan 1,148 ekar taman perindustrian berkenaan akan dilengkapi kemudahan infrastruktur. "Kemudahan yang ada nanti memudahkan komuniti Jerman untuk melatih anak-anak muda dalam bidang Pendidikan dan Latihan Teknikal dan Vokasional (TVET) dan kita akan wujudkan sebuah pusat di situ."Saya rasa lebih 20 atau 30 syarikat yang akan duduk di kawasan Taman Perindustrian Jerman ini bergantung kepada permintaan dan pasaran yang akan dipasarkan oleh kerajaan negeri," katanya pada sidang media Post Exco Kerajaan Negeri di Seri Negeri, di sini. Kerajaan negeri turut bercadang untuk menganjurkan "German Week" selama seminggu antara April hingga Jun 2024 sempena Tahun Melawat Melaka (TMM) 2024.


Peruntukan tambahan RM3.49 juta selaras elaun guru SRA JAIM

AYER KEROH, 14 Jun- Kerajaan Negeri Melaka memperuntukkan tambahan berjumlah RM3.49 juta untuk penyelarasan elaun perkhidmatan guru Sekolah Rendah Agama Jabatan Agama Islam Melaka (SRA JAIM) berkuatkuasa 1 Januari lalu.Ketua Menterinya Datuk Seri Ab Rauf Yusof berkata, peruntukaan itu akan ditanggung kerajaan negeri bersama Majlis Agama Islam Melaka (MAIM).Daripada jumlah itu, 505 guru SRA JAIM lantikan selepas tahun 2016 akan menerima emolumen secara pukal sebanyak RM1,500 sebulan iaitu kenaikan emolumen sebanyak RM500 sebulan.Manakala 917 guru SRA JAIM lantikan sebelum tahun 2016 akan menerima emolumen secara pukal mengikut emolumen akhir yang diterima pada tahun 2023 sekurang-kurangnya RM1,500 ringgit sebulan."Jadi saya harap keputusan ini akan memberikan rangsangan kepada semua guru-guru SRA JAIM untuk terus memberikan perkhidmatan cemerlang dan dapat mendidik anak-anak Melaka pelajar-pelajar Islam menjadi insan yang berguna kepada bangsa, agama dan negara," katanya kepada pemberita pada sidang media Post Exco Kerajaan Negeri di Seri Negeri, Ayer Keroh. Garis panduan, syarat dan terma perkhidmatan akan ditetapkan oleh JAIM dan Bahagian Pengurusan Sumber Manusia (BPSM), Jabatan Ketua Menteri Melaka.


KPM teliti semula syarat kemasukan kanak-kanak ke sekolah

KUALA LUMPUR, 14 Jun- Kementerian Pendidikan (KPM) sedang meneliti untuk meminda peraturan kemasukan ke sekolah bagi memastikan akses pendidikan disediakan kepada kanak-kanak, termasuk bukan warganegara dan mereka yang tidak mempunyai dokumen pengenalan diri. Menteri Pendidikan Fadhlina Sidek berkata pindaan kepada Peraturan-Peraturan Pendidikan (Penerimaan Masuk Murid Ke Sekolah, Penyimpanan Daftar dan Syarat Bagi Pengekalan Murid Belajar Di Sekolah) 1998 itu akan terpakai bagi kemasukan ke sekolah kerajaan dan sekolah bantuan kerajaan. “Pindaan ini akan memastikan akses pendidikan disediakan kepada kanak-kanak dalam negara ini, berpandukan perundangan sedia ada tanpa kompromi terhadap aspek kedaulatan dan perlembagaan negara.“…ia termasuk kanak-kanak bukan warganegara, berstatus kewarganegaraan belum ditentukan dan kanak-kanak tanpa dokumen pengenalan diri yang selama ini tidak termasuk di bawah peraturan itu,” katanya.

Beliau berkata demikian semasa menggulung usul Laporan Suruhanjaya Hak Asasi Manusia (SUHAKAM) bagi kementeriannya di Dewan Rakyat, hari ini.Fadhlina berkata KPM juga sedang meneliti untuk membolehkan anak-anak pelarian mendaftarkan diri ke sekolah melalui pindaan itu. Dalam pada itu, Fadhlina berkata KPM tidak akan bertolak ansur dan sentiasa proaktif menangani penyebaran ideologi lesbian, gay, biseksual dan transgender (LGBT) di sekolah.Katanya, pelbagai program rentas kementerian berkaitan kesedaran dan pendidikan kesihatan seksual dan reproduktif telah dilaksanakan.Mengulas lanjut, beliau berkata kementerian itu juga sentiasa memberi penekanan terhadap konsep ‘Karamah Insaniah’ dan ‘Anak Yang Baik Lagi Cerdik’ bagi membentuk akhlak, adab dan integriti pelajar di semua segmen pendidikan.“Untuk makluman YB (Yang Berhormat), kita tidak kompromi dalam soal adab, akhlak dan juga budaya songsang,” tegasnya.- BERNAMA


KPM siasat, kaji pelajar tidak ambil SPM tahun lalu

SHAH ALAM, 14 Jun- Kementerian Pendidikan sedang melakukan siasatan dan kajian terhadap isu ketidakhadiran pelajar ke peperiksaan Sijil Pelajaran Malaysia (SPM) tahun lepas. Menterinya Fadhlina Sidek berkata, ini bagi memastikan perkara sama tidak berulang pada masa akan datang."Untuk kita kongsikan selepas ini dan ambil tindakan intervensi, bagaimana kita hendak memastikan bahawa kehadiran ini pada masa-masa akan datang dapat diatasi.“Ini masalah lama sebenarnya, cuma kali ini kita jadikan ia sebagai satu langkah untuk pastikan calon-calon ini hadir dan mengambil peperiksaan itu", katanya kepada pemberita selepas merasmikan Konvesyen Islam dan Melayu: Karamah Insaniah Teras Pembentukan Jati Diri Umat, di sini.

Sementara itu, Fadhlina turut memberitahu, mengenai pelajar lepasan Sijil Pelajaran Malaysia (SPM) tidak mahu menyambung pengajian ke peringkat lebih tinggi pula, pihaknya bersama beberapa kementerian lain masih lagi mengkaji perkara tersebut.Menurutnya, ia memerlukan sinergi daripada kementerian lain dalam langkah penyelesaiannya termasuk bagi memastikan pelajar ini mempunyai hala tuju. Sementara itu, ketika menjawab pertanyaan media mengenai guru bersara awal beliau berkata, ia disebabkan beberapa faktor antaranya merupakan pilihan guru itu sendiri."Ada faktor menarik, ada faktor menolak. Faktor menarik (pull factor) dan faktor menolak (push factor). Apa factor menarik? Adalah faktor-faktor yang sebagai contoh, mereka sudah pun ingin bersara kerana pilihan sendiri, sebagai rehat dan juga kekuatan ekonomi sudah cukup."Ini dipanggil faktor gembira, mereka bersara dengan gembira. Ada pun faktor lain, penguasaan teknologi, kemudian faktor yang lain, kita sedang perhalusi, kerana kita tidak mahu jurang itu terlalu banyak. Sebab itu bersara sebab sakit, kita tidak boleh tangguh, jadi kita dalam konteks persaraan itu ada wajib, ada sebagai pilihan. Jadi yang wajib itu, kita teruskan ikut proses, yang ikut pilihan lihat dari segi alasan", katanya.


Keselamatan siber, semua pihak perlu sepakat

(Menteri Komunikasi dan Digital Fahmi Fadzil semasa perbincangan panel Minggu Teknologi London (LTW) 2023/BERNAMA)

LONDON, 14 Jun- Kuala Lumpur menggesa dunia dan pemain industri digital berganding bahu serta bekerjasama bagi menjamin keselamatan siber.

Berucap pada Minggu Teknologi London, Menteri Komunikasi dan Digital, Fahmi Fadzil menegaskan semua pihak perlu mengambil peranan bagi memastikan pertumbuhan sektor digital tidak terencat dengan isu terbabit.

Menurut Fahmi, tiada pihak boleh bekerja sendirian dalam pengendalian keselamatan siber. Ini kerana hal berkaitan teknologi merentasi sempadan.Justeru, semua pihak perlu sepakat demi kesejahteraan bersama."Keselamatan siber merupakan tanggungjawab bersama. Justeru,  kerjasama pintar perlu diwujudkan. Semua pihak perlu sepakat bagi mengendali isu ini demi kebaikan jangka panjang."Keselamatan siber merentasi isu sempadan. Maka, kerjasama antarabangsa merupakan sesuatu yang wajar. Kesepakatan pelbagai hala, serantau dan global adalah perkara yang diperlukan", katanya.

(Menteri Komunikasi dan Digital Fahmi Fadzil/BERNAMA)

Beliau berucap dalam rangka lawatan sempena misi pelaburan Minggu Teknologi London.Tahun lalu, lebih enam trilion insiden berkaitan keselamatan siber dilapor berlaku di seluruh dunia.Menurut laporan Indeks Keselamatan Siber Global 2020 Malaysia berada pada kedudukan kelima.Pengiktirafan membuktikan kesungguhan negara dalam mengendali isu berkaitan dan pada masa yang sama mampu menawarkan persekitaran selamat buat para pemain industri.Dalam forum berasingan bersama Pesuruhjaya Perdagangan United Kingdom dan wakil kerajaan Pakistan, Fahmi menggesa semua negara membantu syarikat pemula meningkatkan operasi."Kerajaan dan kementerian terlibat perlu mencari keseimbangan antara penetapan aktiviti dan sokongan kepada ekosistem serta kegiatan perdagangan. Perlu untuk memahami keperluan dan aspirasi syarikat pemula bagi membolehkan mereka berkembang", katanya.Peranan proaktif perlu dimainkan pihak berkuasa memandangkan teknologi digital bersifat dinamik dan pesat membangun. Laporan oleh Yunus Mohd Nor


Tiga beranak melecur, polis akan buka siasatan jika ada unsur khianat

ALOR SETAR, 14 Jun- Polis akan membuka kertas siasatan sekiranya terdapat unsur jenayah berhubung kejadian dua tabung gas oksigen meletup mengakibatkan tiga beranak terbakar dan melecur di Taman Industri Ringan Sri Mergong, Kedah semalam.Ketua Polis Daerah Kota Setar ACP Ahmad Shukri Mat Akhir berkata, setakat ini polis telah mengambil keterangan daripada pemilik premis dan beberapa saksi di tempat kejadian bagi melengkapkan siasatan."Polis masih menunggu hasil siasatan pihak bomba sama ada terdapat unsur khianat. Sekiranya laporan tersebut ada kaitan dengan unsur khianat, maka pihak polis akan memulakan siasatan," katanya ketika ditemui pemberita di sini.Semalam tiga beranak dilaporkan melecur selepas kereta  yang mereka naiki meletup dan terbakar, namun isteri mangsa, Noor Azlina Abu Bakar, 34, hanya mengalami kecederaan ringan di tangan dan sedang dirawat di Zon Kuning Hospital Sultanah Bahiyah.Setakat pagi tadi keadaan mangsa, Tuah Omar, 54 masih kritikal akibat melecur 80% manakala anaknya, Muhammad Firdaus Syawal Abdullah, lima tahun melecur 95% dirawat di Zon Merah di hospital itu.Ketiga-tiga mangsa beralamat dari Kampung Pinang Pedu, didakwa pergi ke lokasi kejadian untuk mengisi dua tabung gas oksigen bantuan pernafasan untuk kegunaan sendiri.


100 mesin layan diri pertama 'Insan' IPR beroperasi pada Jun

(Menteri Ekonomi Rafizi Ramli ditemui selepas melawat tapak mesin layan diri IPR di PPUM)

PETALING JAYA, 14 Jun- Sebanyak 100 buah mesin layan diri pertama Inisiatif Usahawan Makanan (Insan) di bawah Inisiatif Pendapatan Rakyat (IPR) telah melalui proses perolehan dan akan beroperasi di tempat awam pada Jun ini. Menteri Ekonomi Rafizi Ramli berkata, sebanyak 5,000 buah mesin disasarkan tahun ini untuk ditempatkan di seluruh negara.

Kesemua mesin akan diletakkan di stesen Transit Aliran Massa (MRT), hospital dan universiti. "Proses tersebut mengambil masa kerana kita melalui perolehan secara terbuka. Kementerian Kewangan telah meluluskan perolehan seterusnya iaitu untuk menjemput semua syarikat-syarikat yang layak dan berkemampuan menyediakan 4,900 mesin seterusnya", katanya ketika ditemui selepas melawat tapak mesin layan diri IPR di Pusat Perubatan Universiti Malaya (PPUM) di sini.Setakat ini, sebanyak 10,000 permohonan diterima bagi mesin layan diri sejak IPR dilancarkan pada Februari lepas.


Polis bantuan maut kemalangan ketika bantu kereta rosak

BATU KAWAN, 14 Jun- Seorang anggota polis bantuan maut dilanggar di Jambatan Kedua Pulau Pinang kira-kira pukul 8.30 pagi tadi.Kejadian yang berlaku di kilometer 11.6 arah Batu Kawan menghala Batu Maung itu menyebabkan mangsa, Musyiri Bakar, 49, meninggal dunia di lokasi selepas mengalami cedera parah.Menurut Timbalan Ketua Polis Daerah Seberang Perai Selatan (SPS) DSP Mohd Norazmi Abd Ghapar, "mangsa yang memandu pacuan empat roda jenis Toyota Hilux berhenti di lorong kecemasan bagi memberikan bantuan kepada pemandu kereta Perodua Viva susulan kereta tersebut mengalami kerosakan."Bagaimanapun, sebuah lori lima tan yang dipandu lelaki berusia 26 tahun melalui jalan tersebut hilang kawalan sebelum terbabas dan melanggar pacuan empat roda yang digunakan mangsa.Akibat pelanggaran itu mangsa yang berada di hadapan kenderaan tercampak ke lorong motosikal sebelum dilanggar penunggang lelaki berusia 34 tahun.Mangsa yang cedera parah disahkan meninggal dunia di lokasi kejadian manakala penunggang motosikal turut mengalami kecederaan dan sedang dirawat di Hospital Pulau Pinang.Difahamkan pemandu lori berkenaan tidak mempunyai lesen memandu.Norazmi memaklumkan mayat mangsa kemudian dihantar ke Hospital Sungai Bakap dan punca kematian disebabkan mengalami kecederaan parah akibat kemalangan.Siasatan lanjut berhubung kes itu masih dijalankan dan pihaknya meminta orang ramai yang mempunyai maklumat tampil bagi membantu siasatan.


Penderma darah di Perlis meningkat dalam tempoh lima bulan

KANGAR, 14 Jun- Sebanyak 4,265 pek darah didermakan hasil pelbagai program Derma Darah bersama komuniti yang dilaksanakan seluruh Perlis bagi Januari hingga Mei.Data tersebut menunjukkan peningkatan dalam kalangan penderma darah di negeri itu bagi tempoh lima bulan tahun ini dan bekalan ketika ini masih mencukupi dalam menghadapi peningkatan kes kecemasan.Menurut Pakar Perubatan Transfusi, Jabatan Patologi HTF, Dr Wan Noor Falah Wan Yahaya, "penganjuran derma darah untuk tahun ini sangat baik, ramai penganjur yang tampil untuk bersama-sama menganjurkan kempen kita.. "Kita turut menggalakkan penderma golongan belia yang baru iaitu berumur 18 tahun untuk hadir ke program ini bagi memulkanan langkah menderma darah," katanya kepada pemberita pada Program Derma Darah Sempena Sambutan Hari Penderma Darah Sedunia di Unit Transfusi Darah, Hospital Tuanku Fauziah. Program yang berlangsung selama tiga hari itu mensasarkan sebanyak 150 pek darah sebagai stok tambahan bagi keperluan darah di Hospital Tuanku Fauziah.Sepanjang tahun lepas, sebanyak 9,795 pek darah didermakan masyarakat bagi menampung stok bekalan darah di Unit Transfusi Darah, Hospital Tuanku Fauziah. Jumlah berkenaan bagi menampung keperluan bagi menghadapi kes-kes kecemasan di hospital itu dengan purata bulanan mencecah 800 pek darah.


'Karamah Insaniyah', elemen penting bentuk jati diri

(Menteri Pendidikan berucap di Perasmian Penutup Konvensyen Islam dan Melayu, Karamah Insaniyah Teras Pembentukan Jati Diri Umat)

SHAH ALAM, 14 Jun- Elemen Karamah Insaniyah yang terdapat dalam kerajaan Malaysia Madani merupakan elemen penting dalam pembentukan jati diri yang harus dipraktikkan oleh semua masyarakat.

Menurut Menteri Pendidikan, Fadhlina Sidek, elemen tersebut membentuk akhlak, adab dan ihsan dalam membina karakter bangsa Malaysia yang lebih kuat.

"Kita boleh menjadi bangsa yang kuat sebenarnya, apabila kita kembali kepada jati diri kita, memperkukuhkan kembali, khususnya tentang keilmuan, tentang disiplin diri dan maruah manusia. Ini kita angkat bersama dengan kekuatan kita sebagai satu bangsa", katanya kepada media di Perasmian Penutup Konvensyen Islam dan Melayu, Karamah Insaniyah Teras Pembentukan Jati Diri Umat di Shah Alam.Tambahnya, Kementerian Pendidikan telah mempraktikkan elemen tersebut melalui '7 Teras Utama Kementerian Pendidikan' dalam menerajui sistem pendidikan negara.Ungkapan tersebut dibuat bagi melahirkan anak 'ABC', iaitu Anak Baik, lagi Cerdik.


Melaka Agrofest 2023 disasar 25,000 pengunjung

AYER KEROH, 14 Jun- Kerajaan Melaka sasar 25,000 pengunjung memeriahkan Melaka Agrofest 2023 pada 23 hingga 25 Jun depan di Dataran Sejarah Ayer Keroh.Program yang bertemakan 'Sekuriti Makanan Tanggungjawab Bersama' itu merupakan penjenamaan semula Sambutan Hari Peladang, Penternak dan Nelayan negeri yang diadakan setiap tahun.Exco Kemajuan Desa, Pertanian dan Keterjaminan Makanan, Dr Muhamad Akmal Saleh berkata, beliau turut menyasarkan kutipan jualan produk industri asas tani sebanyak sejuta ringgit menerusi program tersebut.Menurut beliau, pelbagai program pengisian diadakan sepanjang tiga hari itu termasuk pertandingan akhir Battle of The Band, Tentera Darat Malaysia, Pameran Lembu Sado, dan juga jualan Agro Madani."Kita juga ada sesi soal jawab usahawan yang bertajuk pertanian dan peluang. Selain itu kita juga ada jemput artis-artis tempatan untuk memeriahkan program ini."Selain itu jualan makanan popular Melaka turut diadakan supaya pengunjung boleh rasa semua makanan viral di sini. Lebih 15 karavan dan jugak pameran agensi dan jabatan kerajaan turut dalam program ini," katanya pada Sidang Media Melaka Agrofest 2023 di Wisma Negeri, di sini.Menerusi Melaka Agrofest 2023, pengunjung dapat menikmati jualan barangan makanan dengan potongan harga sebanyak 20 hingga 30 peratus berbanding harga di pasaran.


Program “2 Years Exit” bantu penerima bantuan JKM berdikari

KUALA LUMPUR, 14 Jun- Kementerian Pembangunan wanita, Keluarga dan Masyarakat melalui Jabatan Kebajikan Masyarakat (JKM) telah melaksanakan program “2-Years Exit” melalui pendekatan “kebajikan produktif” bermula pada tahun 2016.Fokus program tersebut adalah bagi membantu penerima bantuan JKM yang produktif untuk hidup berdikari dan tidak lagi perlu bergantung kepada bantuan kebajikan. Perkara tersebut dimaklumkan Timbalan Menteri Pembangunan Wanita, Keluarga dan Masyarakat, Aiman Athirah Sabu.

(Timbalan Menteri Pembangunan Wanita, Keluarga dan Masyarakat, Aiman Athirah Sabu)

Sepanjang tempoh pelaksanaan program tersebut, beliau berkata peserta diberikan latihan berkaitan termasuklah geran modal berjumlah  RM2,700.00 dan turut dipantau serta diberi bimbingan secara berterusan."Berdasarkan statistik JKM bilangan peserta yang telah menamatkan program ini iaitu antara tahun 2016-2022 adalah seramai 5,009 dan daripada jumlah tersebut seramai 1465 orang peserta telah tidak lagi memerlukan bantuan kebajikan."Semua usaha ini telah dilaksanakan oleh JKM bagi membantu penerima bantuan yang produktif untuk bangkit dan meningkatkan taraf hidup mereka dan seterusnya dapat membawa diri dan keluarga mereka kepada hidup yang lebih baik", katanya ketika menjawab pertanyaan yang dikemukan oleh wakil Ampang Rodziah Ismail di Dewan Rakyat.Dalam pada itu, bagi peserta yang belum berjaya berdikari mereka akan terus dibantu melalui pemberiaan bantuan bulanan JKM.


KPDN harap peniaga tidak jual gula secara bersyarat

GUA MUSANG, 14 Jun- Kementerian Perdagangan Dalam Negeri dan Kos Sara Hidup (KPDN) Kelantan berharap peniaga tidak membuat penjualan gula secara bersyarat dan menaikkan harga barangan sempena Hari Raya Aidiladha ini.Pengarahnya, Azman Ismail berkata, pihaknya  sudah melakukan pemantauan dan para peniaga juga diingatkan untuk memastikan bekalan tersebut tidak terputus.Setakat ini pihaknya ada menerima aduan dua kes di daerah Pasir Mas yang menjual gula melebihi harga kawalan yang ditetapkan pihak kerajaan iaitu RM2.85 sekilogram."Kerajaan tidak akan berkompromi terhadap mana-mana peniaga yang menjual lebih daripada harga kawalan gula iaitu RM2.85. Kalau kita dapati ada yang menjual lebih daripada harga kawalan kita akan ambil tindakan serta merta."Kita sudah beri amaran, kalau masih lagi berlaku kita akan ambil tindakan. Jadi saya mengharapkan supaya peniaga-peniaga boleh membantu pengguna supaya tidak mengambil kesempatan terutamanya musim Aidil Adha," katanya kepada pemberita di Program Jualan Rahmah parlimen Gua Musang di Dataran Kesedar, Bandar Baru.


Maklum penganjuran aktiviti berkaitan pilihan raya - Fisol Salleh

ALOR SETAR, 14 Jun- Polis Kedah menasihatkan sebarang penganjuran perhimpunan berkaitan pilihan raya negeri (PRN)  perlu dimaklumkan kepada pihak polis bagi memastikan sebarang aktiviti dijalankan tidak menyalahi undang-undang. Ketua Polis Kedah Datuk Fisol Salleh berkata, meskipun bahang pilihanraya kian terasa namun kerjasama semua pihak diperlukan bagi memastikan keamanan sentiasa terpelihara."Saya menyeru mana-mana pihak sama ada untuk mengadakan perhimpunan atau apa-apa aktiviti perlu maklumkan kepada pihak polis bagi mengelakkan didakwa bawah Akta Perhimpunan Aman," katanya sidang media di Ibu Pejabat Polis Kontinjen Kedah di Alor Setar.Mengulas mengenai trend konvoi dalam kalangan parti-parti politik bagi menarik penyertaan anak muda, Datuk Fisol berkata, penganjur perlu memastikan semua penunggang terlibat konvoi besar-besaran mematuhi undang-undang termasuk memiliki cukai jalan dan lesen sah.Dalam pada itu beliau turut mengingatkan semua pihak agar sentiasa berhati-hati supaya tidak melampaui batas terutamanya melibatkan aspek '3R' (agama, raja dan bangsa) dalam usaha memenangi hati rakyat.Polis Diraja Malaysia (PDRM) telah menubuhkan Pasukan siasatan khas dikenali sebagai Pasukan Siasatan Khas 3R sejak Mac lalu bagi menangani isu tersebut.


Lawatan Zahid ke Penjara Kajang dapat kebenaran khas

KUALA LUMPUR, 14 Jun- Lawatan Timbalan Perdana Menteri, Datuk Seri Dr Ahmad Zahid Hamidi ke penjara Kajang baru-baru ini telah mendapat kebenaran khas oleh Ketua Pengarah Penjara Malaysia, Datuk Nordin Muhamad.Menteri Dalam Negeri Datuk Seri Saifuddin Nasution berkata lawatan itu bertujuan bertemu bekas Ahli Parlimen Pekan, Datuk Seri Mohd Najib Razak.Beliau berkata kebenaran khas itu, diberikan mengikut Bahagian 10, Peraturan 86, Peraturan-Peraturan Penjara 2000.Bagi tujuan itu juga, Ketua Pengarah Penjara memaklumkan kepada beliau mengenai permohonan tersebut.

(Menteri Dalam Negeri Datuk Seri Saifuddin Nasution)

“Saya nak sebut juga dakwaan bahawa dia (Ahmad Zahid) membawa masuk peranti elektronik itu tidak betul. Saya bercakap sendiri dengan Ketua Pengarah Datuk Nordin yang menyebut dia bawa itu tidak betul. Sesiapa pun masuk akan ada pemeriksaan seperti biasa, tidak mengira pangkat.“Soal masa lawatan, pertemuan itu dengan kehadiran Pegawai Penjara yang mempunyai kuasa untuk membuat keputusan pada ketika itu, 30 minit atau 40 min  ia bergantung kepada budi bicara pegawai yang bertugas,” katanya dalam sidang media di lobi Parlimen.Sabtu lepas, Ahmad Zahid memberitahu melawat Datuk Seri Mohd Najib di Penjara Kajang semasa menyampaikan ucapan penggulungan presiden pada Perhimpunan Agung UMNO 2023.


Lelaki warga emas didakwa atas dua pertuduhan bunuh

BUKIT MERTAJAM, 14 Jun- Seorang lelaki warga emas dihadapkan ke Mahkamah Majistret Bukit Mertajam atas tuduhan membunuh dua lelaki awal Jun lalu.Bagaimanapun, tiada pengakuan direkodkan tertuduh, Tan Chew Heng, 66, yang mengangguk faham sejurus pertuduhan terhadapnya dibacakan di hadapan Majistret, Mohd Harith Mohd Mazlan.Mengikut pertuduhan pertama, dia didakwa telah melakukan perbuatan membunuh Tu Soon Ee berusia 79, di daerah Seberang Perai Tengah antara pukul 1.45 petang hingga 6.30 petang pada 6 Jun lalu.Manakala bagi pertuduhan kedua, dia didakwa membunuh M.Murugasan, 58, di lokasi sama antara pukul 1.45 petang pada 6 Jun hingga 12.01 tengah malam 8 Jun lalu.Tertuduh didakwa melakukan kesalahan itu mengikut Seksyen 302 Kanun Keseksaan.Pendakwaan dikendalikan Timbalan Pendakwa Raya Nurul Nadia Jamal, manakala tertuduh tidak diwakili peguam.Mahkamah kemudian menetapkan sebutan semula kes pada 11 September depan untuk mendapatkan laporan forensik dan kimia.Sementara itu, ketika prosiding, tertuduh meminta pihak mahkamah menghantarnya ke hospital sakit mental atas alasan dia pesakit yang memerlukan ubat antipsikotik kerana tiada pengambilan ubat tersebut sejak dia ditahan bagi siasatan kes bunuh.Mohd Harith kemudian meminta tertuduh memaklumkan perkara tersebut kepada pihak penjara reman untuk tindakan lanjut.


Lebih 10,000 benih ikan dilepaskan di Sungai Kinabunewa

LABUAN, 14 Jun- Lebih 10,000 benih ikan dilepaskan di perairan umum Sungai Kinabenuwa di sini, bagi memastikan kelestarian sumber perikanan khususnya para nelayan kecil di sekitar kawasan berkenaan sejak empat tahun lalu.Ketua Pegawai Eksekutif Perbadanan Labuan Rithuan Mohd Ismail berkata, perlaksanaan program itu memberikan manfaat kepada 564 nelayan aktif.Benih ikan jenis siakap itu mengambil masa tempoh enam hingga lapan bulan untuk matang. Selain itu, beliau memaklumkan Sungai Kinabenuwa merupakan lokasi yang sesuai kerana ekosistem yang terpelihara bagi proses pembiakan dan pembesaran benih ikan tersebut."Jabatan Perikanan akan membuat program inventori untuk melihat keberkesanan dan keberhasilan terhadap program yang diadakan. Setelah empat program diadakan, benih-benih ikan sebelum ini telah membuahkan hasil kepada nelayan," katanya kepada pemberita di perkarangan Jeti Perikanan Labuan. Bagaimanapun, pada program itu sebanyak 2,500benih telah dilepaskan di sekitar kawasan berkenaan. Pengarah Jabatan Perikanan Labuan Faizal Ibrahim Suhaili turut hadir pada program itu.


JKM Kelantan rekod 48 kes kehamilan luar nikah

KOTA BHARU, 14 Jun- Jabatan Kebajikan Masyarakat (JKM) Kelantan merekodkan sebanyak 48 kes kehamilan luar nikah membabitkan kanak-kanak dan remaja bawah umur di negeri itu sehingga Mei tahun ini.Bagaimanapun angka itu dijangka meningkat tahun ini kerana sebanyak 45 kes sama dicatatkan pada tahun lalu di Kelantan.Pengarah JKM Kelantan Said Sidup berkata, "walaupun angka itu dilihat tidak sebesar berbanding negeri lain, pihaknya mahu menjadikan sifar kes seksual membabitkan remaja di Kelantan. Menurutnya, angka itu merupakan data yang dilaporkan kepada JKM dan pihaknya yakin masih banyak kehamilan luar nikah yang dirahsiakan keluarga atas faktor tertentu."Kita mengharapkan dengan program berterusan yang dilakukan dapat menangani masalah sosial di bandar ini selain kerjasama dengan mana-mana pihak bagi membantu permasalahan dalam kalangan remaja dapat dikawal," katanya selepas merasmikan pelancaran Buku Raudah Sakeenah Kelantan di Dewan Perbadanan Perpustakaan Awam Kelantan (PPAK), di sini hari ini. Buku tersebut turut mendapat kerjasama Pertubuhan IKRAM Kelantan dalam penerbitannya.Ia mengandungi kompilasi enam kisah benar pelatih rumah perlindungan tersebut yang dikongsikan sebagai bacaan umum.Said berkata, faktor penggunaan gajet secara meluas dan pemantauan keluarga yang kurang juga antara penyebab kepada isu kehamilan luar nikah.


YAKEB cakna kebajikan bekas atlet kebangsaan

KUALA LUMPUR, 14 Jun- Yayasan Kebajikan Atlet Kebangsaan (YAKEB) diperuntuk sebanyak RM5 juta tahun ini bagi menampung perbelanjaan dan berdasarkan jumlah peningkatan bekas atlet yang didaftarkan bawah yayasan itu.Menurut Timbalan Menteri Belia dan Sukan Adam Adli, peruntukan itu meningkat berbanding tahun lepas iaitu hanya RM3 juta."Tentu sekali penting untuk atlet ini didaftarkan dibawah YAKEB supaya dapat berurusan secara terus. Bagaimana pihak YAKEB prokaktif dalam memastikan bekas atlet yang tidak tersenarai atau tidak berdaftar untuk didaftarkan supaya boleh dihubungi pada setiap masa."Ini adalah kerja yang diteruskan sejak penubuhan YAKEB," katanya ketika menjawab pertanyaan wakil Sri Aman Datuk Seri Doris Sophia anak Brodi di Dewan Rakyat.Sehingga kini YAKEB merekodkan seramai 3,000 bekas atlet berdaftar berbanding awal penubuhannya iaitu hanya 150 orang sahaja.


Veteran ATM terus dibantu dapatkan pekerjaan kedua

KUALA LUMPUR, 14 Jun- Veteran Angkatan Tentera Malaysia (ATM) akan terus dibantu untuk mendapat peluang kerjaya kedua bagi menjamin kebajikan mereka.Timbalan Menteri Pertahanan, Adly Zahari berkata antara inisiatif yang dilaksana adalah melalui program penempatan pekerjaan dan keusahawanan menerusi kerjasama dengan agensi kerajaan dan swasta.Tambahnya, Perbadanan Hal Ehwal Bekas Angkatan Tentera (PERHEBAT) juga memainkan peranan mengenal pasti konsistensi kecenderungan dan minat mereka terhadap kerjaya yang dipilih. "PERHEBAT juga membimbing dan memantau kerjaya kedua veteran ATM sehingga tempoh lima tahun selepas anggota menamatkan perkhidmatan. Veteran dibimbing melalui pelbagai kaedah seperti khidmat nasihat serta jaringan dengan pelbagai agensi kerajaan dan syarikat swasta. "Pemantauan juga dilakukan bagi mengenal pasti jenis kemahiran, bidang baharu dan bimbingan yang diperlukan oleh veteran. Maka, program reskilling dan upskilling dapat dijalankan bagi menepati keperluan kumpulan sasar," katanya ketika menjawab soalan dikemukakan wakil Ketereh, Datuk Khlir Mohd Nor berhubung perancangan Kementerian dalam menentukan Veteran ATM mendapat kerjaya kedua.Adly Zahari turut memaklumkan berdasarkan proses pemantauan dilakukan kementerian ke atas 22,398 anggota veteran ATM dalam tempoh lima tahun ini, 6,847 daripadanya bekerjaya.


Projek Katalis MVV 2.0 lestari ekonomi Negeri Sembilan - PM

PORT DICKSON, 14 Jun- Pembangunan Projek Katalis Malaysia Vision Valley (MVV) 2.0 bertepatan dengan usaha kerajaan dalam melestarikan pertumbuhan ekonomi di Negeri Sembilan.Perdana Menteri, Datuk Seri Anwar Ibrahim berkata, kerajaan sentiasa memberi sokongan serta dorongan bagi mempertingkatkan usaha membangunkan ekonomi di negeri itu menerusi pembangunan MVV 2.0.Ujarnya, pelan induk pembangunan ekonomi di Negeri Sembilan yang memfokuskan keada pembangunan di MVV 2.0 adalah unik dan menarik kerana ia dirancang secara bersasar berlandaskan kedudukan persekitaran sedia ada."Mewujudkan Lembah Aeroangkasa NS atau NS Aerospace Valley (NSAV) untuk dijadikan sebagai pusat industri pembuatan kapal terbang yang menyasarkan pemasangan kapal terbang yang dilengkapi dengan 'ekosistem rantaian bekalan' bersebelahan Lapangan Terbang Antarabangsa Kuala Lumpur (KLIA) bakal melonjakkan penguasaan Malaysia dalam Industri ini yang pada masa kini sekitar 5%," demikian teks ucapan beliau yang disampaikan Timbalannya, Datuk Seri Fadillah Yusof pada Majlis Peluncuran Projek Katalis Lembah Wawasan Malaysia 2.0 di Kawasan Lapang Pantai Batu 1, di sini.Tambahnya, pelbagai konsep pembangunan yang diutarakan dalam MVV 2.0 termasuk Wilayah Pintar, Kawasan Perindustrian Berteknologi Tinggi, Lembah Kenderaan Tanpa Pemandu dan Lembah Semikonduktor NS merupakan pembangunan mampan yang cukup terancang serta holistik dari segi ekonomi, sosial dan alam sekitar.Perjanjian dan usaha sama pembangunan kawasan MVV 2.0 dianggarkan bernilai RM15.6 bilion.

(Fadillah Yusof pada Majlis Peluncuran Projek Katalis Lembah Wawasan Malaysia 2.0di Port Dickson, Negeri Sembilan)


Aidiladha: Lembu 'sado' mampu cecah agihan 1,000 asnaf

BERA, 14 Jun- Seorang  penternak lembu, Muhammad Bakri Bukhari, 38, berjaya menjual sebanyak 25 ekor lembu 'sado' bernilai hampir setengah juta ringgit untuk ibadah korban sejak tahun 2018. Bagaimanapun, menurut generasi kedua FELDA Tembangau 2 itu, dia mula dikenali selepas seekor lembu miliknya seberat 1.2 tan yang dinamakan 'Gemuk' dinobatkan 'King of Sado 2022' dalam Himpunan Lembu Sado Pantai Timur 2022  di Pekan Jabi, Terengganu. Muhammad Bakri aktif menternak lembu 'sado' setelah melihat perbezaan ketara dari segi saiz dan jumlah daging dengan lembu tempatan. "Baka lembu ini (sado) kami ambil dari luar negara yang dibekukan dalam bekas berbentuk straw."Yang saya pelihara sejak 2018 sampai sekarang mungkin lebih kurang 20 hingga 25 ekor, yang paling berat ada 1 tan lebih," katanya ketika ditemu pemberita di Felda Tembangau 2 di sini.Ujarnya, menternak lembu 'sado' lebih berbaloi dan ekonomik kerana ia boleh membesar sehingga 1.2 tan dalam usia empat tahun dengan harga boleh mencecah sekitar RM30,000 seekor.Ketika ini, terdapat sebanyak 20 ekor lembu 'sado' berusia lebih 25 bulan di ladangnya yang sesuai untuk ibadah korban tahun ini dengan harga sekitar RM15,000 hingga RM20,000. Bapa kepada lima anak itu berkata, lembu 'sado' membesar secara semula jadi tanpa sebarang suntikan kecuali sakit menjadi pilihan orang ramai untuk membuat ibadah korban kerana agihan dagingnya mencecah 1,000 asnaf.

(Muhammad Bakri Bukhari bersama lembu 'sado' milikinya)


Hospital Sultanah Bahiyah kekurangan darah jenis A

ALOR SETAR, 14 Jun- Bekalan stok darah bagi semua jenis kumpulan darah di Hospital Sultanah Bahiyah (HSB) Alor Setar dijangka berkurangan terutamanya menjelang cuti perayaan hujung bulan ini.Ketua Perkhidmatan Transfusi HSB Alor Setar, Dr Nadiah Abd Kadir berkata, pada ketika ini, bekalan darah jenis A semakin berkurangan dan tidak mencukupi bagi menampung keperluan pesakit "Alhamdulillah, stok darah di paras yang selamat namun begitu kami menjangkakan stok darah dalam cuti perayaan pada hujung bulan ini dijangka menurun sedikit. Sekarang kita jangkakan semua kumpulan darah akan turun namun begitu, penderma kumpulan A digalakkan untuk tampil kerana berlaku sedikit pengurangan dari segi stok darah A disebabkan pesakit yang masuk kebanyakan adalah pesakit dari kumpulan darah A," katanya.Dr Nadiah ditemui ketika Majlis Kempen Derma Darah sempena Sambutan Hari Penderma Darah Sedunia di hospital berkenaan.Sebanyak 600 beg darah disasarkan pada kempen derma darah yang dijalankan  bagi memenuhi keperluan tabung darah di hospital itu.Sambutan itu juga bagi menghargai jasa baik para penderma dan penganjur yang sentiasa memberi komitmen dalam memastikan bekalan darah mencukupi khususnya di negeri Kedah.


Sultan Nazrin rasmi Kem Batalion 3 PGA Bidor

(Sultan Nazrin Shah berkenan menandatangani plak ketika merasmikan Kem Batalion 3 Pasukan Gerakan Am (PGA) Bidor/ BERNAMA)

BIDOR, 14 Jun- Sultan Perak, Sultan Nazrin Muizzuddin Shah berkenan berangkat merasmikan Kem Batalion 3 Pasukan Gerakan Am (PGA) Bidor di sini hari ini.Turut berangkat, Raja Permaisuri Perak Tuanku Zara Salim; Raja Muda Perak, Raja Jaafar Raja Muda Musa; Raja Puan Besar Perak, Raja Nazhatul Shima Sultan Idris Shah dan Raja Di Hilir Perak, Raja Iskandar Dzurkarnain Sultan Idris Shah.Keberangkatan tiba baginda pada 9.35 pagi disambut Menteri Besar Perak, Datuk Seri Saarani Mohamad; Timbalan Menteri Dalam Negeri, Datuk Seri Dr Shamsul Anuar Nasarah dan Ketua Polis Negara, Tan Sri Acryl Sani Abdullah Sani.Sultan Nazrin turut berkenan memeriksa kawalan kehormatan melibatkan tiga pegawai dan 102 anggota pegawai rendah polis daripada Batalion 3 PGA pada majlis perasmian itu.

(Sultan Nazrin Shah berkenan memeriksa kawalan kehormatan pada Majlis Perasmian Kem Batalion 3 PGA Bidor di Bidor, Perak hari ini/ BERNAMA)

Sementara itu, Acryl Sani dalam sembah ucapannya berkata proses menaik taraf semula kem itu melibatkan dua fasa pembinaan dengan fasa pertama bermula pada Februari 2008 oleh Syarikat Tabung Haji Teknologi dan siap sepenuhnya pada Ogos 2011, menelan belanja sebanyak RM69 juta.Beliau berkata fasa kedua pula mula dilaksanakan pada 15 September 2008 oleh pemaju yang dilantik iaitu Syarikat Galian Razak Sdn Bhd dan Syarikat Pembinaan BLT Sdn Bhd dengan menelan belanja sebanyak RM253 juta.Menurutnya, fasa kedua itu telah selesai sepenuhnya pada 16 Mei 2012 dan dilengkapi dengan pelbagai kemudahan antaranya balai tabik, drillshed, padang kawad dan kafeteria.“Sesungguhnya, pembinaan kemudahan-kemudahan di kem ini ialah bukti komitmen tinggi kerajaan dalam menyokong usaha Polis Diraja Malaysia (PDRM) untuk memperkasakan lagi pelan keselamatan pasukan bagi melindungi rakyat serta menjaga keamanan tanah air tercinta ini.“Selain menjadi mercu kebanggaan buat warga PDRM amnya dan Batalion 3 khasnya, prasarana serta kelengkapan yang terdapat di kem ini mewujudkan persekitaran kerja yang lebih kondusif, sekali gus meningkatkan moral warganya untuk memberikan perkhidmatan yang terbaik kepada masyarakat,” katanya.Majlis itu turut diserikan dengan persembahan tarian perang Lagenda Perang Senoi Praaq, deklamasi sajak bertajuk “Warisan Peribumi Pertiwi” dan persembahan payung terjun oleh Unit 69 Komando, PGA, PDRM.


Sultan Kelantan perkenan bubar Dewan Negeri 22 Jun ini

KOTA BHARU, 14 Jun- Kerajaan negeri Kelantan akan membubarkan Dewan Negeri pada 22 Jun ini bagi memberi laluan kepada Pilihan Raya Umum (PRU) Dewan Undangan Negeri (DUN). Menteri Besar, Datuk Ahmad Yakob berkata, perkara itu sudah mendapat perkenan daripada Sultan Kelantan, Sultan Muhammad V. "Oleh yang demikian, Sultan Muhammad V dalam menjalankan kuasa yang diberikan di bawah Fasal 2, Perkara 46, Undang-Undang Perlembagaan Tubuh Kerajaan Negeri Kelantan (Bahagian Pertama) telah mengampuni perkenan untuk membubarkan Dewan Negeri Kelantan pada Khamis bersamaan 3 Zulhijjah 1444 Hijriah iaitu pada 22 Jun ini," katanya dalam sidang media di sini. Pihaknya akan menghantar notis pembubaran itu kepada Suruhanjaya Pilihan Raya (SPR) untuk tindakan lanjut.

Ahmad Yakob berkata, ia kini terpulang kepada SPR dan notis berkenaan akan dihantar secepat mungkin.Kelantan merupakan antara enam negeri yang akan mengadakan PRU DUN termasuk Negeri Sembilan, Selangor, Pulau Pinang, Kedah dan Terengganu.

(Ahmad Yakob (tengah) dalam sidang media mengumumkan Kelantan akanmembubarkan Dewan Undangan Negeri (DUN) pada 22 Jun ini)


Terima KASIH Ayah tema sambutan Hari Bapa tahun ini

PUTRAJAYA, 14 Jun –Terima KASIH Ayah diangkat sebagai tema sambutan Hari Bapa yang bakal disambut Ahad ini, 18 Jun 2023.

Kementerian Pembangunan Wanita, Keluarga dan Masyarakat (KPWKM) menerusi kenyataan media memaklumkan, pemilihan tema itu bagi menghargai peranan ayah sebagai ketua keluarga yang menjadi suri teladan kepada anak-anak.

Bersempena sambutan Hari Bapa pada tahun ini, KPWKM melalui Lembaga Penduduk dan Pembangunan Keluarga Negara (LPPKN) memberi fokus kepada lima nilai pengkayaan keluarga, iaitu K.A.S.I.H yang merangkumi (K)asih sayang, (A)khlak atau pun peribadi mulia, (S)ihat fizikal dan mental, ber(I)lmu dan (H)armoni sebagai teras yang perlu ada dalam keluarga; peranan utamanya didokong oleh seorang ayah.

“KPWKM juga menyeru masyarakat untuk bersama-sama menyemarakkan lagi sambutan Hari Bapa bagi membentuk masyarakat dan komuniti yang lebih penyayang serta mengamalkan sifat Ihsan yang sememangnya menjadi tonggak dalam pembentukan Malaysia Madani,” menurut kenyataan tersebut.

Hari Bapa disambut pada Ahad minggu ketiga bulan Jun setiap tahun bagi menghargai peranan, jasa dan pengorbanan seorang ayah yang menjadi pelindung keluarga.

(Bapa Zakwan Moois, 37, membelikan topi untuk dua anaknya semasa keluar bersiar-siar di bandar Kuantan/Foto hiasan Bernama)


PTV tidak diteruskan, semakan semula sedang dilakukan BNM

KUALA LUMPUR, 14 Jun - Baucar Perlindungan Tenang (PTV) tidak akan diteruskan tahun ini dan semakan semula akan dilakukan Bank Negara Malaysia (BNM).Timbalan Menteri Kewangan, Datuk Seri Ahmad Maslan berkata bagaimanapun usaha membantu golongan B40 masih diteruskan menerusi pelbagai inisiatif perlindungan sosial lain seperti Program MySalam dan Skim Peduli Kesihatan (PEKA B40).

"Bukan kita meninggalkan terus PTV ini, bila kita kata BNM membuat kajian, daripada 8.7 juta orang yang sepatutnya menerima baucar ini, yang diuruskan 4.9 juta orang dan claimnya baru 0.01 peratus baru 490 orang yang mendapat faedah daripada 354 juta insurans, terlalu sedikit yang dilindungi dengan PTV itu. Oleh itu kita meneruskan MySalam," katanya.Beliau berkata demikian ketika menjawab soalan Ahli Parlimen Labis, Pang Hok Liong di Dewan Rakyat.Tambah Ahmad, sehingga Disember tahun lalu, seramai 4.9 juta penerima dengan nilai RM354 juta telah menerima manfaat menerusi Baucar Perlindungan Tenang (PTV). PTV dilaksanakan pada tahun 2021 dan 2022 ketika COVID-19 melanda dunia bertujuan menyediakan perlindungan insurans dan takaful kepada pemegang polisi dan keluarga B40.


RM750 juta bagi menoktahkan kemiskinan tegar tahun ini - Ahmad Maslan

KUALA LUMPUR, 14 Jun- Sebanyak RM750 juta diluluskan kerajaan menerusi Bajet 2023 bagi menoktahkan kemiskinan tegar dalam negara tahun ini.Timbalan Menteri Kewangan, Datuk Seri Ahmad Maslan berkata peruntukan itu disalur kepada Kementerian Ekonomi bagi mewujudkan inisiatif dan program seumpama bagi mencapai sasaran membasmi miskin tegar.Jelas beliau, antara perancangan termasuklah memberi golongan sasar latihan perniagaan secara berterusan."Kita ada kira-kira RM900 juta untuk penjaja dan peniaga kecil iaitu pembiayaan melalui Bank Simpanan Nasional. Setelah mereka dilatih untuk menjadi usahawan, mereka perlu diberikan bantuan tertentu, misalnya ada Bantuan Amanah Ikhtiar Malaysia. Begitu juga, TEKUN iaitu Tabung Ekonomi Usahawan Niaga, tahun ini dalam Bajet 2023 sebanyak RM330 juta."Kumpulan ini perlu diberi latihan terlebih dahulu kemudian baru boleh berniaga."Jika mereka berpaut dengan bantuan-bantuan yang ada, sampai bila mereka tidak akan keluar daripada kemiskinan tegar. Mereka perlu dilatih dan menjadi usahawan kecil," katanya di Dewan Rakyat.Ahmad Maslan menjawab pertanyaan Ahli Parlimen Pasir Puteh, Datuk Dr. Nik Muhammad Zawawi Salleh berhubung inisiatif kerajaan menoktahkan kemiskinan tegar tahun ini.

(Ahmad Maslan dan Nik Muhammad Zawawi Salleh)


Cadangan meletakkan SPRM di bawah EAIC sedang diteliti

KUALA LUMPUR, 14 Jun - Kerajaan sedang mempertimbang untuk meletakkan Suruhanjaya Pencegahan Rasuah Malaysia (SPRM) di bawah pemantauan Suruhanjaya Integriti Agensi Penguatkuasaan (EAIC).Timbalan Menteri di Jabatan Perdana Menteri (Undang-Undang dan Reformasi Institusi), Ramkarpal Singh berkata cadangan itu bagi memastikan urusan tatatertib agensi penguatkuasaan, sama ada di peringkat pengurusan atau pelaksana ditadbir urus secara sistematik.Beliau berkata, cadangan meletakkan SPRM di bawah pemantauan EAIC juga akan memastikan sebarang salah laku pegawai agensi penguatkuasaan itu dipantau secara komprehensif selain memenuhi keperluan semak dan imbang.

"Ekoran daripada ini..satu jawatankuasa telah pun ditubuhkan. Selain daripada itu, pada Dua Mei lalu, satu mesyuarat yang dipengerusikan Perdana Menteri dan dihadiri Pesuruhjaya EAIC telah pun diadakan untuk mendapat pandangan seterusnya tentang isu yang dibangkitkan."Pada 17 Mei satu perbincangan di peringkat tahap kerja telah diadakan bagi membincankan isu ini. Jawatankuasa yang dianggotai oleh semua pihak yang berkepentingan akan mengesyorkan hasil dapatan bagi mendapatkan  ketepan dasar oleh Jemah Menteri," katanya di Dewan Rakyat.Beliau menjawab soalan Ahli Parlimen Kuala Selangor, Datuk Seri Dr Dzulkefly Ahmad yang bertanya sama ada kerajaan akan meletakkan SPRM di bawah EAIC sebagai langkah mewujudkan badan bebas yang mempunyai kuasa kawalan tatatertib berkesan bagi meningkatkan integriti penguat kuasa dan agensi berkenaan.


Projek perumahan PR1MA: 22 masih dalam pembinaan, libatkan 13 projek sakit

KUALA LUMPUR, 14 Jun- Sebanyak 54 projek perumahan Perbadanan PR1MA Malaysia (PR1MA) telah siap dibina, manakala 22 projek sedang dalam peringkat pembinaan dan 10 projek dalam peringkat perancangan.Timbalan Menteri Pembangunan Kerajaan Tempatan, Akmal Nasrullah Mohd Nasir memaklumkan daripada 22 projek itu, 13 daripadanya merupakan projek sakit PR1MA ."Sebanyak 22 projek masih dalam peringkat pembinaan dan belummemperoleh Sijil Penyiapan dan Pematuhan (CCC),sebanyak dua projek telah siap dibina dan telah menerima CCC,namun masih dalam proses pemeriksaan dan pembaikan kecacatan bangunan sebelum unit kediaman dapat diserahkankepada pembeli dan sebanyak empat  projek kini dalam proses penyerahan kunci yang dibuat secara berperingkat bermula pada 13 Jun 2023, iaitu semalam," katanya.

(Timbalan Menteri Pembangunan Kerajaan Tempatan, Akmal Nasrullah Mohd Nasir)

Jelasnya, penubuhan ' taskforce' Projek Sakit dan Terbengkalai sebagai jawatankuasa utama bertindak memantau dan mencari penyelesaian projek sakit.Beliau menjawab soalan yang di kemukakan wakil Alor setar Afnan Hamimi Taib Azamudden di Dewan Rakyat.Sementara itu, Akmal berkata mana mana projek perumahan  yang  siap  dan mengalami masalah atau  kecacatan , ia masih  tertakluk kepada  Tempoh Liabiliti Kecacatan atau “Defect Liability Period” (DLP).Ujarnya, sekira terdapat kecacatan  yang tidak mengikut seperti mana yang di persetujui , perkara itu masih berada di bawah tanggungan pihak pemaju."Namun kami juga ambil maklum bahawa  ada pihak pembeli yang  walaupun dilaporkan pihak pemaju mungkin tidak mahu berikan  kerjasama, perkara ini kalau ada butiran spesifik boleh diangkat kepada KPKT," katanya.Beliau turut mengingatkan kepada  bakal pembeli kediaman PRIMA berwaspada dengan maklumat dan promosi bagi mengelakkan sebarang penipuan .


Pemilik pasar mini mengaku rasuah RM600 kepada penguat kuasa MBIP

(Low Yet Keong mengaku bersalah di Mahkamah Sesyen Johor Bahru)

JOHOR BAHRU, 14 Jun- Seorang pemilik kedai runcit mengaku bersalah di Mahkamah Sesyen di sini atas tuduhan memberi rasuah sebanyak RM600 kepada pembantu penguat kuasa Majlis Bandaraya Iskandar Puteri (MBIP), tahun lalu.Pengakuan dibuat tertuduh, Low Yet Keong, 43, selepas pertuduhan dibacakan jurubahasa mahkamah di hadapan Hakim Datuk Ahmad Kamal Arifin Ismail.Mahkamah kemudian menetapkan 31 Julai depan untuk hukuman.Dia didakwa secara rasuah memberikan suapan wang tunai RM600 kepada Pembantu Penguatkuasa Gred KP19 (Unit Elite) MBIP sebagai dorongan untuk tidak mengambil tindakan penguatkuasaan ke atas sebuah pasar mini yang melanggar syarat lesen perniagaan MBIP iaitu menjual barang basah.Perbuatan itu didakwa dilakukan di Pasar Mini Sri Skudai, Jalan Emas Putih 5, Taman Sri Skudai, 12.50 tengah hari, 1 November 2022.Yet Keong didakwa mengikut Seksyen 17(b) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, atau mana-mana yang lebih tinggi, jika sabit kesalahan.Kes dikendali pegawai pendakwa SPRM, Nik Lokman Hakim Nik Mohd Nor, manakala tertuduh diwakili peguam, Shaik Saleem SM Daud.

Nik Lokman meminta mahkamah menetapkan jaminan sebanyak RM10,000, namun peguam bela tertuduh memohon jumlah itu dikurangkan kerana tertuduh menyara tiga orang anak dan mempunyai beberapa masalah kesihatan termasuk kencing manis dan darah tinggi.

Mahkamah kemudian membenarkan tertuduh dibebaskan dengan ikat jamin sebanyak RM5,000 dengan seorang penjamin, menyerahkan pasport antarabangsa kepada mahkamah dan perlu melaporkan diri sebulan sekali di Pejabat SPRM Johor.


Guru maut tersepit, nahas dengan lori balak

(R Ganasan, 44, yang bertugas di SJKT Jerantut meninggal dunia di tempat kejadian/JBPM Pahang)

TEMERLOH, 14 Jun- Seorang guru maut akibat tersepit dalam kereta selepas terlibat kemalangan jalan raya dengan sebuah lori balak di Jalan Temerloh-Mentakab di sini, pagi tadi.

Mangsa, R Ganasan, 44, yang bertugas di Sekolah Jenis Kebangsaan Tamil (SJKT) Jerantut meninggal dunia di tempat kejadian.Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata, nahas melibatkan kereta jenis Perodua Viva yang dipandu mangsa dan sebuah lori balak tanpa muatan.Zulfadli berkata, pihaknya menerima panggilan kecemasan pada pukul 6.39 pagi.Anggota bomba kemudian menjalankan kerja-kerja mengeluarkan mangsa menggunakan peralatan menyelamat.Mayat mangsa diserahkan kepada polis untuk tindakan selanjutnya.

(Keadaan kereta mangsa yang terlibat kemalangan di Jalan Temerloh-Mentakab, Pahang/JBPM Pahang)


Niaga hadapan FBM KLCI tinggi awal dagangan

KUALA LUMPUR, 14 Jun- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives tinggi ketika awal dagangan hari ini, sejajar dengan prestasi pasaran tunai.Pada pukul 9.24 pagi, kontrak Jun 2023, Julai 2023 dan Disember 2023 masing-masing menokok 6.0 mata kepada 1,386.0, 1,386.0 dan 1,373.0 dan September 2023 naik 5.50 mata kepada 1,373.0.Jumlah dagangan sebanyak 739 lot, manakala kepentingan terbuka pada 39,373 kontrak.Pada pukul 9.43 pagi, FBM KLCI naik 3.22 mata kepada 1,383.83 daripada 1,380.61 pada penutupan semalam.- BERNAMA


Ringgit dibuka rendah berbanding dolar AS

KUALA LUMPUR, 14 Jun - Ringgit dibuka rendah berbanding dolar Amerika Syarikat (AS) hari ini berikutan kekurangan permintaan walaupun Indeks Dolar AS (DXY) lebih rendah.Pada 9 pagi, mata wang tempatan merosot kepada 4.6190/6240 berbanding unit negara maju daripada 4.6115/6185 sewaktu ditutup pada Selasa.Ketua Ekonomi dan Kewangan Sosial Bank Muamalat Malaysia Bhd, Dr Mohd Afzanizam Abdul Rashid berkata Indeks Harga Pengguna (IHP) keseluruhan AS pada Mei berkemungkinan lebih rendah daripada jangkaan, membuktikan kadar inflasi AS semakin turun.“Ini menunjukkan Rizab Persekutuan AS (Fed) telah mempamerkan kredibiliti untuk mengurangkan inflasi selepas menaikan kadar dasar sebanyak 500 mata asas sejak Mac tahun lepas.“Mungkin sudah tiba masanya untuk Fed menilai semula tindakan mereka sebelum ini dan memungkinkan kadar inflasi turun tanpa perlu melaksanakan langkah memperketat monetari yang seterusnya,” katanya kepada Bernama.Sambil memaklumkan DXY susut sebanyak 0.3 peratus kepada 103.33 mata, beliau berkata ringgit diramal menerima rangsangan daripada kadar inflasi AS yang lebih rendah berikutan Fed mungkin menghentikan sementara kenaikan kadar dasar pada mesyuarat Jawatankuasa Pasaran Terbuka Persekutuan (FOMC) AS lewat malam ini.

“Petunjuk teknikal kesemuanya memaparkan bahawa ringgit dalam keadaan terlebih jual berbanding dolar AS, oleh itu, kita mungkin menyaksikan peningkatan ringgit hari ini,” kata Mohd Afzanizam. IHP keseluruhan AS merosot kepada 4.0 peratus tahun ke tahun pada Mei 2023, lebih rendah daripada anggaran konsensus 4.1 peratus.Malah, IHP teras turut menyederhana kepada 5.3 peratus pada bulan tersebut daripada 5.5 peratus pada Mei 2022.Sementara itu, ringgit diniagakan kebanyakannya rendah berbanding sekumpulan mata wang utama.Mata wang tempatan itu turun berbanding pound Britain kepada 5.8246/8309 daripada 5.7953/8041 sewaktu ditutup pada Selasa dan susut berbanding euro kepada 4.9839/9893 daripada 4.9823/9898 semalam, namun meningkat berbanding yen Jepun kepada 3.2983/3021 daripada 3.3043/3096 sebelum ini.Mata wang tempatan turut diniagakan kebanyakannya rendah berbanding mata wang Asean lain.Ringgit turun berbanding dolar Singapura kepada 3.4411/4453 daripada 3.4399/4454 pada Selasa, menyusut berbanding rupiah Indonesia kepada 310.7/311.2 daripada 310.2/310.8 semalam dan merosot berbanding peso Filipina kepada 8.26/8.28 daripada 8.24/8.26 sebelum ini.Bagaimanapun, mata wang tempatan meningkat berbanding baht Thailand kepada 13.3155/3368 daripada 13.3442/3699 semalam.-BERNAMA


Adat Perpatih harus diberikan perlindungan - Ab Rauf

AYER KEROH, 14 Jun- Kerajaan Negeri Melaka akan menghidupkan semula Balai Adat Perpatih Naning di Alor Gajah bagi membolehkan balai berkenaan menjadi rujukan kepada pengamal adat terbabit dari seluruh negara.Ketua Menteri, Datuk Seri Ab Rauf Yusoh berkata, exco berkaitan telah diarah untuk tujuan itu dan proses berkenaan dijangka mengambil masa setahun untuk siap sepenuhnya. "Saya sedang membuat satu kajian menyeluruh supaya Adat Perpatih ini diberikan perlindungan untuk diwarisi kepada generasi akan datang. Melaka ini terbahagi kepada dua budaya di sebelah darat dan pantai, di sebelah darat budayanya Adat Perpatih dan di sebelah pantai, Adat Temenggung. "Kita semua tahu Adat Perpatih banyak seninya yang diwarisi daripada keluarga sehingga pembentukan adatnya banyak bersendikan ajaran Islam."Jadi, saya sudah minta Datuk Abdul Razak Abdul Rahman (EXCO Pelancongan, Warisan, Seni dan Kebudayaan) supaya menilai semula dan menghidupkan semula Balai Adat Perpatih yang ada di Alor Gajah," katanya selepas menyempurnakan perasmian Sambutan Hari Puisi Malaysia anjuran Persatuan Pemuisi Nasional Malaysia (PEMUISI) di Auditorium Tun Seti Lanang, Jabatan Kebudayaan dan Kesenian Negara (JKKN) Melaka di sini.Beliau berharap penganjuran sambutan Hari Puisi Malaysia yang akan menjelajah ke seluruh negara dapat memartabatkan bahasa Melayu di mata dunia.

(Ab Rauf Yusoh merasmikan Sambutan Hari Puisi Malaysia anjuran PEMUISI diAuditorium Tun Seti Lanang, JKKN Melaka di Ayer Keroh)


200 pemuisi dari 20 negara bakal 'berkampung' di Bachok

(Persembahan puisi ketika majlis perasmian Sambutan Hari Puisi Malaysia ke-3di JKNN Melaka, Ayer Keroh)

AYER KEROH, 14 Jun- Konvensyen Pemuisi Sedunia (KOMPES) yang bakal berlangsung di Bachok, Kelantan, September depan bakal mengumpul 200 pemuisi dari 20 negara.Penganjuran konvensyen kali kedua berkenaan bagi memartabatkan bahasa melayu ke peringkat antarabangsa.Penaung Persatuan Pemuisi Nasional Malaysia (PEMUISI), Tan Sri Hamad Kama Piah Che' Othman berkata, sebarang komunikasi pada konvensyen berkenaan akan menggunakan  bahasa Melayu dan ia mendapat sambutan menggalakkan daripada peserta luar negara.Beliau berkata demikian ketika ditemui selepas majlis perasmian Sambutan Hari Puisi Malaysia ke-3 yang turut dihadiri Ketua Menteri Melaka, Datuk Seri Ab Rauf Yusoh di Auditorium Tun Seri Lanang, Jabatan Kebudayaan dan Kesenian Negara (JKKN) Melaka di sini.Hadir sama, Presiden PEMUISI, Datuk Dr Radzuan Ibrahim.Penganjuran Sambutan Hari Puisi Malaysia ke-3 akan menjelajah ke seluruh negara bagi memperluas program PEMUISI, sekali gus mendekatkan seni puisi kepada masyarakat.


Dua beradik maut kereta dirempuh lori tangki

(Keadaan kereta dinaiki mangsa dan lori tangki minyak selepas terbabit kemalangan di Jalan Kuantan-Segamat/ Foto: PDRM)

KUANTAN, 14 Jun- Dua beradik maut selepas kereta dinaiki mereka dirempuh lori tangki membawa muatan petroleum berhampiran lampu isyarat Felda Lepar Hilir di Jalan Kuantan-Segamat malam tadi. Ketua Polis Daerah Kuantan, ACP Wan Mohd Zahari Wan Busu berkata mereka yang maut ialah Siti Mazurah Zulkifli, 30, dan Siti Nur Alia Saffiyah, 18, yang berasal dari Felda Lepar Hilir Satu, Kuantan."Kemalangan pada 11 malam itu dipercayai berlaku apabila lori tangki yang dalam perjalanan ke sebuah stesen minyak di Gambang telah hilang kawalan dan terbabas ke laluan bertentangan lalu merempuh kereta mangsa," katanya menerusi kenyataan hari ini. Tragedi yang berlaku semasa hujan itu menyebabkan kereta yang dipandu Siti Nur Alia Saffiyah terperosok ke bawah lori tangki.Kedua-dua mangsa disahkan meninggal dunia di tempat kejadian. Wan Mohd Zahari berkata pemandu lori tangki yang berusia 31 tahun telah ditahan bagi membantu siasatan dan ujian saringan air kencing yang dilakukan adalah negatif.

(Ketua Polis Daerah Kuantan, ACP Wan Mohd Zahari Wan Busu)

Mayat mangsa telah dibawa ke Hospital Tengku Ampuan Afzan (HTAA) untuk bedah siasat.Siasatan lanjut dijalankan mengikut Seksyen 41(1) Akta Pengangkutan Jalan 1987.


Peranti perubatan tidak berdaftar dari China bernilai RM300,000 dirampas

(Anggota MDA melakukan serbuan ke atas sebuah syarikat yang mengedar peranti perubatantidak berdaftar tanpa lesen di Batu Pahat, Johor)

BATU PAHAT, 14 Jun- Pelbagai peranti perubatan tidak berdaftar dari China bernilai RM300,000 dirampas dalam serbuan di sebuah premis tidak berlesen di sini.Serbuan itu dilakukan Pihak Berkuasa Peranti Perubatan (MDA) pada Selasa menerusi hasil risikan selama enam bulan dan aduan orang ramai.Ketua Unit Risikan dan Operasi MDA, Derry Akmal Abdul Rahman berkata, pemilik premis itu lelaki tempatan berusia 40-an bersama lima pekerja memberi kerjasama penuh ketika serbuan dijalankan. "Antara peranti perubatan yang dirampas adalah kit ujian kehamilan, lancet darah, topeng muka perubatan dan kit peti kecemasan. "Kita sebenarnya telah lakukan risikan selama enam bulan, sepanjang risikan itu kita dapati bahawa syarikat ini telah menjual peranti berkenaan ke farmasi dan juga klinik di seluruh negara," katanya kepada media selepas serbuan berkenaan.Kes disiasat mengikut Seksyen 5(1) Akta Peranti Perubatan (Akta 737) kerana mengimport, mengeksport atau meletakkan peranti perubatan di pasaran sebelum didaftarkan.Sabit kesalahan boleh dihukum denda tidak melebihi RM200,000 atau penjara tidak melebihi tiga tahun atau kedua-dua sekali.

(Derry Akmal Abdul Rahman (kanan) ditemui media selepas serbuandi Batu Pahat, Johor)


TMM 2025 ditunda ke tahun 2026 - MOTAC

SERDANG, 14 Jun - Tahun Melawat Malaysia (TMM) yang sepatutnya diadakan pada tahun 2025 akan ditunda kepada tahun 2026.Menteri Pelancongan, Seni dan Budaya (MOTAC), Datuk Seri Tiong King Sing berkata penundaannya dilakukan memandangkan kebanyakan negara baru sahaja membuka pintu sempadan dan masih dalam proses pemulihan akibat COVID-19 dan memerlukan masa untuk aktiviti pelancongan luar.

"Kita sekarang memang ada perancangan, sepatutnya Tahun Melawat Malaysia 2025, kerana lepas COVID ini baru mula, kemungkinan kita akan tunda satu tahun iaitu 2026 baru kita akan laksanakan dan kita akan buat persediaan dari sekarang," katanya ketika ditemui selepas merasmikan Bengkel Kelestarian Pembungkusan Makanan Warisan Asean dan pengkomersialan untuk warisan dunia di Universiti Putra Malaysia (UPM) di sini, pada Selasa.Tambah King Sing, MOTAC berada pada landasan yang betul untuk mencatatkan kehadiran lima juta pelancong ke Malaysia pada suku pertama tahun ini.Menerusi Belanjawan 2023, RM250 juta diperuntuk bagi mempromosi TMM dengan sasaran 23.5 juta pelancong antarabangsa serta unjuran pendapatan RM76.8 bilion.


Kertas Putih Kesihatan dibentang di Dewan Rakyat hari ini

KUALA LUMPUR, 14 Jun - Kertas Putih Kesihatan dijangka dibentang dalam persidangan Dewan Rakyat, hari ini. Menurut Aturan Urusan Mesyuarat yang disiarkan laman rasmi Parlimen, usul Kertas Putih itu dijadual dikemukakan Menteri Kesihatan Dr Zaliha Mustafa selepas berakhirnya sesi perbahasan dan penggulungan usul Laporan Suruhanjaya Hak Asasi Manusia (Suhakam).Sebanyak 17 Ahli Parlimen sempat membahaskan usul Laporan Suhakam sebelum mesyuarat ditangguh semalam, manakala lima lagi akan menyambung perbahasan sebelum sesi penggulungan hari ini. Sabtu lepas, Dr Zaliha dilapor mengesahkan bahawa Kertas Putih Kesihatan yang merangkumi dasar komprehensif dalam mereformasikan sistem kesihatan untuk dilaksana secara berperingkat selama 15 tahun telah dipersetujui Kabinet untuk dibentangkan dalam persidangan Dewan Rakyat minggu ini.

(Menteri Kesihatan, Dr Zaliha Mustafa/ BERNAMA)

Sementara itu, antara yang menjadi tumpuan dalam sesi soal jawab hari ini ialah pertanyaan daripada Pang Hok Liong (PH-Labis) yang ingin tahu sama ada kerajaan berhasrat memperluas perlindungan sosial kepada golongan B40 dan memperuntukkan baucar kepada penerima Sumbangan Tunai Rahmah (STR) untuk menyertai pelan perlindungan.Datuk Seri Dr Dzulkefly Ahmad (PH-Kuala Selangor) pula meminta penjelasan jika Suruhanjaya Pencegahan Rasuah Malaysia (SPRM) akan diletakkan di bawah seliaan Suruhanjaya Integriti Agensi Penguatkuasaan (EAIC) bagi memastikan kawalan tatatertib efektif dan meningkatkan integriti agensi itu. Beberapa soalan juga akan diajukan kepada Kementerian Belia dan Sukan (KBS) antaranya daripada Datuk Seri Doris Sophia Brodi (GPS-Sri Aman) tentang usaha kementerian itu untuk menjaga kebajikan atlet veteran yang telah mengharumkan nama negara, terutamanya atlet Paralimpik.Ahmad Fadhli Shaari (PN-Pasir Mas) pula mahu KBS menyatakan pelan jangka panjang untuk meluaskan akses kepada kemudahan sukan dan rekreasi bagi mewujudkan keseimbangan antara kehidupan dengan kerja dalam kalangan rakyat.Persidangan Dewan Rakyat berlangsung selama 11 hari dan akan berakhir esok. - BERNAMA


UMK laksana projek ternak ayam kampung kacuk

(Projek Ternakan Ayam Kampung Kacuk oleh UMK Kampus Bachok)

BACHOK, 14 Jun- Universiti Malaysia Kelantan (UMK) melaksanakan Projek Ternakan Ayam Kampung Kacuk menerusi zakat bernilai RM600,000 bagi memperkasa dan melestarikan sosioekonomi penduduk khususnya golongan B40.Zakat itu disumbangkan RHB Islamic Berhad dengan kerjasama Permodalan Nasional Berhad (PNB).Timbalan Naib Cancelor Penyelidikan dan Inovasi (UMK) Profesor Ts Dr Arham Abdullah berkata, program bakal disertai seramai 60 individu melibatkan ibu tunggal dan anak yatim yang akan dibangunkan di sini.Projek berkenaan melibatkan pembinaan infrastruktur pemeliharaan, rumah penetasan telur dan sistem pemprosesan makanan ternakan yang mampu mengeluarkan lebih 60,000 ekor ayam untuk dipasarkan dalam tempoh setahun."Salah satu objektifnya ialah untuk memastikan penjanaan pendapatan bagi peserta OKU dan juga pelajar kita terlibat sama dalam penternakan ayam kacuk ini. Ia merupakan latihan kepada mereka daripada fakuti veterina untuk memastikan ayam itu sihat dan sebagainya. Dalam masa sama, kita melakukan kajian tertentu untuk memastikan produktiviti meningkat," katanya.Beliau berkata demikian selepas Majlis Menandatangani Perjanjian (MoU) Usahasama Strategik antara RHB Islamic dan PNB bagi penyerahan zakat projek Ternakan Ayam Kampung Kacuk di UMK Kampus Bachok, di sini.


Seorang maut, tiga cedera rempuh kerbau di Tapah

(Penunggang motosikal maut rempuh sekumpulan kerbau di atas jalan di Jalan Sungai Kroh-Kampung Gajahdekat Air Kuning, Tapah/PDRM

TAPAH, 14 Jun- Seorang maut, manakala tiga lagi cedera selepas motosikal ditunggang mereka melanggar sekumpulan kerbau di Kilometer 2 Jalan Sungai Kroh-Kampung Gajah dekat Air Kuning di sini.Mangsa, Mohamad Haddrie Naim Azmi, 19, meninggal dunia di tempat kejadian akibat kecederaan parah.Ketua Polis Perak, Datuk Seri Mohd Yusri Hassan Basri berkata, ketika kejadian pada Isnin, keempat-empat mangsa sedang dalam perjalanan dari Kampung Gajah ke Air Kuning.Sebaik tiba di lokasi kejadian, terdapat sekumpulan kerbau sedang berada di atas jalan raya.Susulan keadaan yang terlalu gelap dan tiada lampu jalan, kesemua penunggang telah melanggar kerbau tersebut sebelum jatuh di atas jalan.Mayat dihantar ke Hospital Tapah untuk proses bedah siasat, manakala tiga lagi yang cedera dibawa ke Hospital Kampar.

(Kerbau yang dirempuh penunggang motosikal di Jalan Sungai Kroh-Kampung Gajahdekat Air Kuning, Tapah/PDRM)


Kemudahan tenaga solar CSR di Nibong Tebal

NIBONG TEBAL, 13 Jun- Sebanyak 2,752 unit rumah dan premis di kawasan Sungai Kechil, Nibong Tebal, Seberang Perai Selatan akan menikmati kemudahan penggunaan tenaga solar.Inisiatif murni ini merupakan tanggungjawab sosial korporat (CSR) syarikat Greenviro Solutions Sdn Bhd, sebuah syarikat Bumiputra yang mempunyai kepakaran dalam pemasangan sistem solar."Ladang solar ini yang dibina di kawasan Sungai Kechil Nibong Tebal boleh menjana kapasiti perumahan dan premis-premis di kawasan sekitar. Ia adalah bagi membantu masyarakat sekeliling terutamanya bagi golongan B40, M40 dan lain-lain," kata Pengarah Urusan Greenviro Solutions, Datuk Syamshuar Husin selepas Majlis Perasmian 10MW Dilot 1478, di Sungai Kechil, di sini. Perasmian majlis disempurnakan oleh Yang DiPertua Negeri Pulau Pinang, Tun Ahmad Fuzi Abdul Razak dan turut dihadiri oleh Exco Perdagangan, Industri dan Pembangunan Usahawan, Datuk Abdul Halim Hussain.

(Syamshuar berkata tenaga solar untuk pemilik rumah kategori B40 dan miskin tegar)


Keperluan sebenar tenaga kerja kesihatan disemak semula

PUTRAJAYA, 13 Jun - Kajian baharu akan dibuat tahun ini untuk menyemak semula keperluan sebenar negara bagi pelbagai kategori sumber manusia melibatkan sektor kesihatan.Menteri Kesihatan, Dr. Zaliha Mustafa berkata kajian itu selaras keputusan Perdana Menteri yang mahu tajaan biasiswa JPA diteruskan dalam bidang perubatan, pergigian dan farmasi."Kajian mengambil kira impak polisi baharu yang diperkenalkan selepas tahun 2016 serta keperluan kesihatan rakyat."Pelaksanaannya membolehkan taburan dan keperluan anggota kesihatan di seluruh negara dapat dipetakan dan diunjur dengan jelas," menurut kenyataan itu. Selain itu, ia juga akan menjadi bukti asas bagi perancangan strategi Kertas Putih Kesihatan sekali gus memastikan penduduk mendapat akses kepada perkhidmatan kesihatan lebih baik.Perbincangan dengan JPA akan diteruskan bagi memastikan dasar dan perancangan kesihatan yang dirangka dapat memenuhi keperluan rakyat dan kualiti perkhidmatan kesihatan tidak terjejas akibat beban tugas berlebihan dan kekurangan tenaga kerja.

(Dr. Zaliha Mustafa berkata kajian itu selaras keputusan Perdana Menteri yang mahu tajaan biasiswa JPA diteruskan dalam bidang perubatan, pergigian dan farmasi)


'EzyCart' jadikan Malaysia penerajui inovatif sektor peruncitan

(Menteri Sains, Teknologi dan Inovasi, Chang Lih Kang)

PUTRAJAYA, 13 Jun- Kewujudan troli beli belah pintar atau 'EzyCart' meletakkan Malaysia sebagai peneraju yang inovatif dalam sektor peruncitan.

Ia sekali gus memajukan landskap industri runcit dalam negara dengan teknologi Kecerdasan Buatan (AI).Menteri Sains, Teknologi dan Inovasi, Chang Lih Kang berkata menerusi 'EzyCart', pembeli dapat merasai pengalaman baharu membeli belah di pasar raya, dengan skrin pada troli yang memaparkan maklumat produk, promosi jualan dalam kedai dan pilihan membuat pembayaran terus."EzyCart ini sejajar dengan pelan hala tuju kita, dengan NanoTech, SDG dan kita ada AI. "Jadi saya rasa ini suatu perkembangan yang baik, saya harap lebih banyak industri mengguna pakai teknologi seperti ini."Ia lebih kepada teknologi saya harap ini sebagai satu permulaan, tapi selepas ini lebih banyak industri boleh aplikasi teknologi dalam perniagaan mereka," katanya.

(Troli beli belah pintar atau 'EzyCart')

Beliau bercakap kepada pemberita selepas pelancaran Troli Beli Belah Pintar 'EzyCart', di sini hari ini.'EzyCart' merupakan teknologi yang dibangunkan Nano Malaysia Berhad dengan kerjasama Retailetics, iaitu sebuah syarikat penyedia penyelesaian automasi runcit berdasarkan AI.


Sijil halal JAKIM: Kesedaran syarikat bumiputera meningkat

SEMENYIH, 13 Jun- Peratusan syarikat bumiputra Muslim yang mempunyai kesedaran untuk memohon persijilan halal JAKIM semakin meningkat.Menteri di Jabatan Perdana Menteri (Hal Ehwal Agama), Datuk Dr Naim Mokhtar berkata, ia didorong faktor jumlah syarikat bukan Islam yang mendapat sijil halal lebih tinggi berbanding syarikat bumiputera Muslim, terutama dalam industri makanan.Menurut rekod JAKIM, sehingga April lalu, hampir 72% daripada keseluruhan 229,000 produk yang mempunyai sijil halal di negara ini dimiliki syarikat bukan Islam. "StatistiK JAKIM bahagian halal menunjukkan permohonan persijilan halal dalam kalangan usahawan bumiputra khususnya usahawan Melayu Islam ini meningkat."Sekarang ini setakat bulan Jun sahaja kita dah hampir 1,000 permohonan persijilan halal daripada usahawan bumiputra. Jadi yang ini saya ingat peranan yang dimainkan oleh JAKIM untuk mengalakkan pemain-pemain industrI dalam kalangan usahawan bumiputra untuk memohon persijilan halal tadi, jadi kita nampak trend itu sudah meningkat," kata Naim di Majlis Penyerahan Bantuan Kepada Rumah Kebajikan Al Fattah di sini.Beliau menyampaikan sumbangan RM100,000 melalui Yayasan Taqwa – Majlis Agama Islam Wilayah Persekutuan (MAIWP) bagi membantu membeli rumah kebajikan itu yang menempatkan 20 penghuni warga emas.Katanya masyarakat juga perlu memastikan sesuatu produk bukan setakat menggunakan bahan halal tetapi juga harus bersih, tidak kira ia dikeluarkan syarikat milik Muslim atau bukan Muslim.

(Menteri di Jabatan Perdana Menteri (Hal Ehwal Agama), Datuk Dr Naim Mokhtar)


SEREMBAN, 13 Jun- Sebanyak 100 projek perumahan swasta dalam kategori sakit di seluruh negara berjaya dipulihkan oleh Pasukan Bertindak Projek Perumahan Swasta Sakit dan Terbengkalai bawah Kementerian Perumahan dan Kerajaan Tempatan (KPKT) hingga 30 April lalu.Menteri Perumahan dan Kerajaan Tempatan, Nga Kor Ming berkata kesemua projek berkenaan termasuk sembilan projek PR1MA telah menerima Sijil Penyiapan dan Pematuhan (CCC)."Bawah PR1MA ada 17 projek sakit tetapi kita berasa amat bersyukur setakat hari ini sebanyak sembilan projek telah berjaya kita selamatkan dan serahkan kunci. Bakinya menjelang akhir tahun depan atau suku keempat 2024 siap semua, tidak ada lagi mana-mana projek sakit bawah PR1MA," kata Nga di Majlis Penyerahan Kunci Residensi Seremban Sentral, di sini. Tambahnya, dua lagi projek PR1MA di Negeri Sembilan yang sedang dibangunkan iaitu Residensi Rantau dan Residensi Port Dickson yang melibatkan sebanyak 1,425 unit rumah mampu milik dijangka disiapkan pada suku keempat tahun ini.Projek Residensi Seremban Sentral telah menerima CCC pada 31 Mei lalu daripada Majlis Bandaraya Seremban (MBS).Setakat 31 Mei 2023, sebanyak 890 unit atau 59% daripada julmlah keseluruhan 1,504 unit pangsapuri telah terjual.

(Nga Kor Ming berkata 100 projek perumahan "sakit" swasta berjaya dipulihkan/File foto)


Isu air di Kelantan, permintaan melebihi keperluan

KLANG, 13 Jun - Permintaan kerajaan negeri Kelantan untuk pembanguan fasiliti bagi meningkatkan pengeluaran air bersih hingga 2,000 Juta Liter Sehari (JLH) adalah melebihi keperluan semasa kira-kira 500 JLH.Menteri Sumber Asli, Alam Sekitar dan Perubahan Iklim Nik Nazmi Nik Ahmad berkata, itu antara permintaan Kelantan semasa pertemuan dengan Perdana Menteri, Datuk Seri Anwar Ibrahim berhubung isu bekalan air di negeri itu. Susulan itu kerajaan negeri itu telah memohon peruntukan sebanyak RM8 bilion bagi memenuhi permintaan kapasiti yang berkali-kali ganda dari keperluan negeri yang sepatutnya. "Itu yang diberikan antara beberapa perkara yang dimaklumkan oleh negeri Kelantan itu. Sebab itu kita hendak tengok balik, apa yang diperlukan. Pada masa sama, apa yang perlu seiring dengan pembinaan loji rawatan air adalah mengatasi masalah air bersih tidak terhasil (NRW).“Sebab masalah NRW, jika kita bina loji rawatan air tetapi banyak yang bocor maka air tak akan sampai kepada pengguna," katanya kepada media ketika diminta mengulas mengenai permintaan Kelantan yang mahukan peruntukan sebanyak RM8 bilion bagi pembinaan lima loji rawatan dan penyimpanan air, kata Nik Nazmi selepas Majlis Taklimat Kerjasama Landasan Lumayan Sdn Bhd (LLSB) dan Menteri Besar (Diperbadankan) (MBI) bersama Pertubuhan Bangsa Bersatu bagi Jaringan Malaysia dan Brunei, di Magrove Point, di sini.

(Nik Nazmi Nik Ahmad (tengah) melawat perangkap sampah 'The Ocean Cleanup'ketika mengadakan lawatan kerja melawat Sungai Klang)

Pada masa sama, Nik Nazmi, berkata pihaknya tetap komited untuk mencari solusi terbaik termasuk projek utama yang perlu dilaksanakan bagi menyelesaikan secara tuntas masalah air di Sabah dan Kelantan.

Kerajaan Persekutuan juga bersedia untuk membantu daripada sudut pematuhan undang-undang dalam usaha menyelesaikan isu bekalan air di Kelantan dan Sabah. "Kedua-dua kerajaan negeri telah memaklumkan permintaan mereka dan apa yang diperlukan. Kerajaan Persekutuan pula ada kerangka perundangan yang perlu diikuti sama ada di peringkat persekutuan iaitu bawah Suruhanjaya Perkhidmatan Air Negara (SPAN) dan di peringkat Sabah di bawah kerajaan negeri Sabah."Tetapi Perdana Menteri tekankan, kita ada tanggungjawab sebagai Kerajaan Pusat untuk membantu Sabah juga," katanya.


Jadikan masjid pangkalan ibadah, pusat ilmu

KUALA LUMPUR, 13 Jun- Masjid perlu diaktifkan semaksimum mungkin sebagai pusat sehenti pangkalan ibadah dan pusat ilmu. Menurut Menteri di Jabatan Perdana Menteri (Hal Ehwal Agama), Datuk Dr Naim Mokhtar, peranan penting perlu dimainkan oleh pengerusi dan juga kakitangan masjid dalam usaha membentuk perpaduan dalam kalangan masyarakat, seiring dengan inisiatif Malaysia Madani. "Kita harapkan di situ ada kepelbagaian aktiviti dan program sebab asasnya kita hendak supaya masjid-masjid di Wilayah Persekutuan ini bukan sahaja sebagai tempat ibadah solat tetapi yang paling penting adalah bagaimana masjid ini benar-benar kembalikan falsafah dia pada zaman Nabi S.A.W sebagai pusat pentadbiran, pusat kebajikan, pusat ilmu dan sebagainya," kata Naim di Majlis Penyampaian Watikah Pelantikan Jawatankuasa Kariah Masjid Dan Surau Jumaat Wilayah Persekutuan bagi sesi 2023 hingga 2026 di sini. Seramai 2,678 anggota kariah melibatkan 90 buah masjid dan 116 surau Jumaat di seluruh Wilayah Persekutuan Kuala Lumpur, Putrajaya dan Labuan telah dilantik. Mereka turut diberi pendedahan mengenai Kaedah-Kaedah Pentadbiran Undang-Undang Islam (Wilayah-Wilayah Persekutuan) 2019.

(Datuk Dr Naim berkata jadikan masjid pangkalan ibadah, pusat ilmu)


Persiapan operası Masyair 60% siap

MEKAH, 13 Jun- Persiapan kemudahan operası Masyair di Arafah, Mudzalifah dan Mina telah mencapai tahap 60% siap, menjelang kehadiran jemaah pada 8 Zulhijah nanti.Antara kemudahan yang diberikan tumpuan bagi memastikan keselesaan jemaah adalah kawasan khemah.Segala persiapan melibatkan operasi masyair di Arafah, Mudzalfah dan Mina sedang giat dijalankan, melibatkan kemudahan di kawasan penginapan termasuk elelktrik, air, penyaman udara dan bilik mandi bagi memastikan keselesaan jemaah.Ketua Rombongan Haji Malaysia, Datuk Seri Syed Saleh Syed Abdul Rahman ketika melakukan tinjauan bersama petugas haji, menyuarakan rasa puas hati dan yakin segala persiapan dapat disempurnakan menjelang hari Wuquf di Arafah.Ketika ini, proses baik pulih dan tambah baik kemudahan sedia ada giat dijalankan, melibatkan tapak khemah penginapan.Beberapa penambahbaikan juga dijalankan termasuk menukar dinding khemah dan ruang memunggah beg jemaah.Selain keselesaan, pihak Tabung Haji (TH) turut memberi tumpuan kepada perkhidmatan kesihatan semasa di Arafah dan Mina.Ia bertepatan dengan jangkaan suhu yang meningkat sehingga 50 darjah Celsius pada hari Wuquf nanti."Kami sentiasa bersedia membantu jemaah haji untuk bantu dan menasihati jemaah pada setiap ketika untuk menjaga kesihatan mereka. "Setiap maktab di khemah di Arafat dan Mina, ada khidmat klinik. Jemaah tak perlu bimbang mereka boleh terus ke klinik untuk dapatkan rawatan sewajarnya," kata Syed Saleh kepada media di sini.Menurut beliau, semua kemudahan tersebut dijangka siap menjelang 8 Zulhijah, dengan bekalan elektrik dan air hanya akan disambung sebelum ketibaan jemaah haji pertama.

(Laporan disediakan Annaz Md Nor, Mekah)


Peranti perubatan tidak berdaftar dirampas

BATU PAHAT, 13 Jun - Pelbagai peranti perubatan yang tidak berdaftar dirampas dalam satu serbuan di sebuah premis, di sini.Serbuan dilakukan kira-kira pukul 10.00 pagi, melibatkan 14 penguat kuasa yang diketuai Rafiq Husaini Roslan dari Pihak Berkuasa Peranti Perubatan (MDA), Kementerian Kesihatan Malaysia (KKM).Seorang lelaki tempatan berumur 40an merupakan pemilik premis bersama-sama lima pekerja turut berada di lokasi dan memberi kerjasama penuh ketika serbuan dibuat. "Antara peranti yang telah dirampas kit ujian kehamilan, lanset darah, pelitup muka dan kit pertolongan cemas. Kita sebenarnya telah melakukan risikan selama enam bulan. Sepanjang risikan itu kita dapati bahawa syarikat ini telah menjual peranti-peranti ini ke farmasi dan klinik," kata Rafiq, di sini.Anggaran nilai rampasan berjumlah kira-kira RM300,000.

Syarikat tersebut didapati telah melakukan kesalahan mengikut seksyen 5(1) Akta Peranti Perubatan (Akta 737) mengimport, mengeksport atau meletakkan peranti perubatan di dalam pasaran sebelum didaftarkan dengan bawah Akta 737. Jika sabit kesalahan boleh dikenakan hukuman iaitu denda tidak melebihi RM200,000 atau penjara tidak melebihi tiga tahun atau kedua-duanya.


RM6.935 juta untuk laksana projek fizikal pelancongan di Negeri Sembilan

KUALA LUMPUR, 13 Jun - Sebanyak RM6.935 juta disalurkan bagi pelaksanaan 15 buah projek fizikal pelancongan di Negeri Sembilan bagi tahun 2021 hingga 2023.Timbalan Menteri Pelancongan, Seni dan Budaya, Khairul Firdaus Akbar Khan berkata peruntukan itu dibelanjakan bagi memastikan keupayaan negeri itu sebagai lokasi pelancongan.Ini terutama apabila negeri itu mempunyai lokasi pelancongan ketenteraan di Port Dickson dan mempunyai 70 perkampungan orang asli yang boleh diangkat sebagai lokasi pelancongan kebudayaan.  "Muzium tentera darat Port Dickson merupakan muzium tentera darat terbesar di Malaysia dan setanding dengan muzium tentera luar negara berdasarkan kelengkapan infrastuktur dan pengisian dalam muzium ini."Selain itu kita juga mempromosikan muzium ini melalui pameran dan jerayawara jom cuti-cuti Malaysia menerusi penyertaan agensi pelancongan di Negeri Sembilan, berkaitan perkampungan orang asli, ini adalah satu cabang tarikan yang boleh kita hidangkan kepada pelancong di luar sana," kata Khairul Firdaus, di Dewan Rakyat.

Tambahnya, MOTAC mengalu-alukan cadangan serta menyokong sebarang permohonan projek pembangunan yang mampu memberi nilai tambah dan tarikan pelancong domestik mahupun antarabangsa.

Khairul Firdaus menjawab pertanyaan tambahan wakil Jelebu, Datuk Seri Jalaluddin Alias di parlimen berhubung kawasan di Negeri Sembilan yang berpotensi dimajukan lokasi pelancongan dan memberi impak ekonomi kepada penduduk setempat.


Laporan Statistik Gaji dan Upah diterbitkan suku tahun

DAMANSARA, 13 Jun- Laporan Statistik Gaji dan Upah Jabatan Perangkaan Negara akan diterbitkan setiap suku tahun berbanding secara tahunan ketika ini. Menteri Ekonomi, Rafizi Ramli berkata langkah itu sebahagian usaha kerajaan mengurangkan jurang pendapatan rendah.Selain menjadi penanda aras dan membantu menggubal dasar gaji progresif, statistik gaji juga membantu golongan majikan dan pekerja lebih sensitif terhadap permintaan pasaran buruh.

Cadangan laporan itu akan dibawa ke Mesyuarat Jemaah Menteri minggu ini. "Sebelum kerajaan mengumumkan apa-apa statistik ataupun data yang belum pernah dibuat perlu dimaklumkan kepada Kabinet dan insyallah akan diumumkan selepas Raya Haji", katanya.Laporan itu meliputi bilangan individu yang bekerja dan gaji median berdasarkan kategori pekerjaan, kumpulan umur dan pencapaian pendidikan.Beliau berkata demikian selepas melancarkan Panduan dan Aplikasi Belanjawanku 2022/2023.


KPKT umum peruntukan pembinaan infrastruktur awam di Bahau

JEMPOL, 13 Jun - Kementerian Pembangunan Kerajaan Tempatan (KPKT) mengumumkan peruntukan sebanyak RM31.04 juta bagi pembinaan dan penyelenggaraan infrastruktur awam di sekitar Bahau, Negeri Sembilan menerusi Program Sentuhan Kasih KPKT.Menurut Menteri Pembangunan Kerajaan Tempatan, Nga Kor Ming peruntukan itu meliputi 19 projek untuk mempertingkat keselesaan, keselamatan dan kesejahteraan penduduk."Kita telah akan membawa peruntukan RM1.2 juta untuk disalurkan kepada Majlis Perbandaran Jempol, yang pertama RM500,000 untuk menaik taraf pasar awam Bahau , RM500,000 untuk bina Dataran Meranti dan RM200,00 untuk baik pulih medan niaga Bahau ini, tiga projek bawah majlis perbandaran," kata Nga Kor Ming di sini.

(Nga Kor Ming ditemui media pada Program Kemampanan dan Komuniti Bandar (PKKB)di Medan Niaga Bahau Dua, Jempol)

Dalam perkembangan lain, KPKT turut meluluskan RM24 juta untuk pembinaan Projek Perumahan Rakyat (PPR) di Kampung Datuk Johan, RM1.1 juta untuk membaik pulih beberapa blok di Rumah Pangsa Taman Bahau Indah.Selain RM2.98 juta bagi membina sebuah balai bomba baharu di FELDA Palong Enam, RM1.76 juta untuk 10 buah projek antaranya pelebaran dan menurap semula jalan serta menaik taraf dewan orang ramai, RM7.04 juta bagi melaksanakan kerja kerja-kerja yang menyumbang kepada kesejahteraan penduduk di Jempol.Sementara itu, peruntukan sebanyak RM24 juta bagi Projek Perumahan Rakyat (PPR) di daerah Jempol yang dijangka bakal dibina pada tahun hadapan.Nga Kor Ming berkata, pembinaan rumah PPR itu melibatkan 8.78 ekar tanah di kawasan Kampung Datuk Johan di Dun Serting."Kita buat itu mengikut keperluan dan juga kehendak rakyat di sana ada juga rakyat yang tidak mahu tinggal di rumah rumah pangsa, dia lebih cenderung kepada rumah yang harta tanah dan kita akan bina ikut kawasan juga seperti yang kita buat PPR di bandar di Seremban,  kita terpaksalah buat rumah bertingkat," kata Nga Kor Ming di sini.Dalam pada itu, projek itu diharap dapat memenuhi keperluan perumahan kepada penduduk yang memerlukan.


RM5 juta untuk teroka sektor agropelancongan di Perak

BATU GAJAH, 13 Jun - Kerajaan negeri Perak menerusi Perbadanan Pembangunan Pertanian Negeri Perak (Perak SADC) memperuntukkan RM5 juta, bagi meneroka sektor agropelancongan di negeri itu.Exco Pembangunan Luar Bandar, Perladangan, Pertanian dan Industri Makanan Perak, Datuk Mohd Zolkafly Harun berkata, pihaknya giat berusaha mempelbagaikan sumber pendapatan negeri selain kebergantungan kepada komoditi kelapa sawit dan pertanian.Jelas beliau, Perak SADC secara proaktif memperluaskan bidang agropelancongan dan ekopelancongan negeri menerusi beberapa tempat yang dibangunkan seperti Perak Agrotourism Resort (Patro), Taman Herba, Masoorat Heritage Park, Denai Kabus dan Ulu Piah."Hal ini sejajar dengan visi Perak SADC untuk menjadi agensi peneraju pembangunan pertanian yang unggul dan dihormati, selain diperkasakan dengan misi membangunakan sektor pertanian negeri dan menyumbang kepada kesejahteraan rakyat, serta negeri Perak melalui projek-projek komersial pertanian dan industri asas tani yang bernilai tinggi, serta pelbagai program pembangunan sosial berimpak tinggi," kata Mohd Zolkafly, di sini.Tambahnya, kesemua lokasi berkenaan menyediakan pelbagai aktiviti menarik seperti eksplorasi gua, tapak perkhemahan, aktiviti berbasikal, memancing, lawatan herba dan sebagainya.

(Mohd Zolkafly bercakap kepada pemberita selepas menyaksikanMajlis Menandatangani Memorandum Kerjasamadi antara Perak SADCdengan Papan Agro Valley Sdn Bhd di Mukim Belanja, di sini)


Tindakan berterusan kekang peningkatan jumlah PATI

(PATI yang ditahan menerusi operasi yang dilaksanakan Jabatan Imigresen Malaysia/JIM)

KUALA LUMPUR, 13 Jun- Kementerian Dalam Negeri (KDN) sentiasa memandang serius berkaitan isu Pendatang Asing Tanpa Izin (PATI) dan keberadaan mereka di negara ini.

Timbalan Menteri Dalam Negeri,  Datuk Seri Dr Shamsul Anuar Nasarah berkata operasi serta tindakan secara berterusan dilaksanakan bagi mengelakkan berlakunya peningkatan jumlah PATI dalam negara."Penguatkuasaan secara bersepadu juga dilaksana dengan kerjasama pihak berkuasa tempatan (PBT) dan pihak berkuasa negeri bagi mengenal pasti lokasi-lokasi yang menjadi tumpuan PATI di seluruh negara termasuk kawasan perumahan, tanah kerajaan dan mengekang daripada keberadaan PATI untuk mendiami tanah kerajaan secara sah", katanya pada sesi Dewan Rakyat.Tambahnya, sepanjang tahun lalu, sebanyak 8,033 operasi dan 115,134 pemeriksaan telah dijalankan oleh Jabatan Imigresen Malaysia terhadap PATI serta majikan di seluruh negara.

(Timbalan Menteri Dalam Negeri,  Datuk Seri Dr Shamsul Anuar Nasarah)

Kemasukan keberadaan warga asing di negara ini tertakluk kepada dasar peraturan dan perundangan termasuklah keperluan  memiliki dokumen, perjalanan yang sah, mematuhi tempoh keberadaan yang dibenarkan serta pematuhan kepada syarat-syarat pas yang dikeluarkan.

Sementara itu, sebanyak 11,309 pendatang asing tanpa izin (PATI) ditahan di depot tahanan imigresen seluruh negara setakat Mei 2023.

PATI daripada Myanmar direkodkan paling ramai ditahan di depot tahanan imigresen iaitu sebanyak 3,997 orang, diikuti oleh Filipina (3,055) dan Indonesia (2,811).Datuk Seri Dr Shamsul Anuar Nasarah berkata, Jabatan Imigresen sentiasa mengambil tindakan secara konsisten sebagai usaha pengusiran bagi menangani isu kesesakan di depot tahanan."Melaksanakan pemindahan banduan daripada depoh berkapasiti tinggi kepada kurang berkapasiti tinggi. Kedua, mempergiat mengusir PATI ke negara asal. Ketiga, mengadakan rundingan secara berkala dengan pihak perwakilan asing dan kita bekerjasama bagi mempercepatkan proses penghantaran pulang tahanan ke negara asal", katanya.Bermula Januari hingga Jun tahun ini, Jabatan Imigresen telah melaksanakan 3,552 operasi penguatkuasaan melibatkan 9,377 tangkapan PATI dari pelbagai negara.